
ABSTRACT
Legea fundamentală a unui stat – Constituţia – are ca obiect specific de reglementare organizarea puterilor publice şi determinarea raporturilor dintre acestea, prin instituirea organelor statului, prin stabilirea componenţei acestora/procedurilor de numire şi prin stabilirea competenţelor autorităţilor publice şi a relaţiilor dintre acestea.

Într-un stat de drept democratic, puterile legislativă, executivă şi judecătorească sunt exercitate prin instituţii separate şi independente. În exercitarea atribuţiilor şi competenţelor specifice caracterului unitar sau federal al statului, între organele statului pot apărarea conflicte juridice decurgând din actele juridice, faptele, acţiunile sau omisiunile acestora. Îndeplinind funcţia de garant al supremaţiei Constituţiei, Curţile Constituţionale asigură, în limitele competenţelor ce le revin, funcţionarea mecanismului constituţional al regimului de separaţie a puterilor dintr-un stat de drept. 
Principala funcţie a instituţiei legislativului – parlamentul – este legiferarea, prin lege fiind reglementate cele mai importante domenii ale vieţii sociale. Instituţia legislativă este o instituţie politică a puterii, ale cărei decizii se bazează pe acord politic şi compromis. Activităţile legiuitorului sunt licite doar dacă nu depăşesc limitele fixate de Constituţie, a cărei supremaţie este garantată de Curtea Constituţională. Prin urmare, una din funcţiile principale ale Curţii Constituţionale constă în evaluarea conformităţii actelor normative adoptate de instituţia puterii legislative cu Constituţia. O relaţia armonioasă a Curţii Constituţionale cu legislativul este importantă şi prin aceea că demonstrează modul în care sistemul de drept, creaţie a puterii legislative, respectă legea supremă a ţării şi garantează preeminenţa efectivă a normelor constituţionale.
În cadrul examenului privind constituţionalitatea şi legalitatea rezultatului activităţii organului legislativ – actele adoptate -, Curtea Constituţională poate invalida aceste acte, dar nu poate crea o normă juridică în locul celei care şi-a încetat efectele. În consecinţă, Curtea Constituţională nu tinde să interfereze direct cu prerogativele legiuitorului în activitatea de legiferare. Atributele Curţii Constituţionale se determină doar ca participare indirectă la activitatea autorităţilor publice, prin exercitarea controlului asupra legalităţii şi constituţionalităţii actelor adoptate de către acestea şi prin eliminarea normelor juridice contrare Constituţiei. Astfel, raporturile Curţii Constituţionale cu legislativul sunt deosebit de strânse şi necesare.

În marea majoritate a statelor membre UE,  evaluarea conformităţii cu Constituţia a actelor juridice adoptate de parlament, precum şi soluţionarea conflictelor juridice apărute între autorităţile statului intră în competenţa Curţii Constituţionale - Austria, Belgia, Cehia, Cipru, Estonia, Franţa, Germania, Italia, Letonia, Lituania, Malta, Polonia, Portugalia, Slovacia, Slovenia, Spania, Ungaria. 
În Irlanda, nu există Curte Constituţională, competenţa efectuării controlului de constituţionalitate revenind Înaltei Curţi sau Curţii Supreme. 
În Grecia, toate instanţele judecătoreşti au această competenţă. 
În Olanda şi Regatul Unit al Marii Britanii nu există un control al constituţionalităţii legilor. 
În Estonia, Curtea Supremă are şi atribuţia efectuării controlului de constituţionalitate.

Lucrarea - elaborată pe baza rapoartelor naţionale prezentate în cadrul celui de-al XV-a Congres al Conferinţei Curţilor Constituţionale Europene (Bucureşti, 23-25 mai 2011) – este o sinteză comparativă referitoare la relaţia dintre Parlament şi Curtea Constituţională în state membre UE sub următoarele aspecte: desemnarea/revocarea judecătorilor constituţionali de către Parlament; rolul parlamentului în reglementarea organizării şi funcţionării  instanţei constituţionale; controlul de constituţionalitate al Regulamentelor parlamentare; actele supuse controlului de constituţionalitate; efectele şi aplicarea deciziilor instanţelor constituţionale.

I. Desemnarea/revocarea judecătorilor constituţionali de către Parlament
Competenţele autorităţilor publice în privinţa numirii judecătorilor constituţionali, durata mandatului şi posibilitatea reînnoirii mandatului sunt factori în funcţie de care se determină independenţa acestora, formele şi eventual limitele în îndeplinirea mandatului cu care au fost investiţi. Cu unele particularităţi, parlamentele au un rol important, uneori chiar exclusiv, în desemnarea judecătorilor constituţionali.
În majoritatea statelor, judecătorii constituţionali nu pot fi revocaţi din funcţie de către autoritatea care i-a investit în această înaltă demnitate. Fac excepţie: 
- Lituania: în anumite cazuri, Parlamentul poate adopta, în temeiul Constituţiei şi al legilor, o hotărâre de revocare a judecătorilor Curţii Constituţionale;

- Slovenia: judecătorii constituţionali pot fi revocaţi/eliberaţi din funcţie de Adunarea Naţională în condiţiile prevăzute de art.164 din Constituţie şi de art.19 din Legea privind Curtea Constituţională. Conform art.164, un judecător constituţional poate fi eliberat din funcţie/revocat numai: la cererea judecătorului; dacă este condamnat la închisoare pentru comiterea unei infracţiuni penale sau dacă, din motive medicale, şi-a pierdut total capacitatea de exercitare a funcţiei. 
- Irlanda: un judecător numit al Curţii Supreme
 poate fi revocat din funcţie numai pentru „conduită necorespunzătoare sau incapacitate, printr-o rezoluţie adoptată de cele două Camere ale Parlamentului. Nicio altă instituţie, inclusiv Guvernul sau Preşedintele, nu este abilitată să revoce un judecător” (art.35.4.1 din Constituţie).


▪ Competenţa exclusivă a Parlamentului în desemnarea judecătorilor constituţionali este prevăzută în următoarele state membre:
- Germania. Curtea Constituţională Federală este formată din 16 membri (judecători federali şi alţi membri). Jumătate din aceştia sunt aleşi de Bundestag, iar cealaltă jumătate de Bundesrat, cu o majoritate de 2/3 din numărul membrilor fiecărei Camere. 6 din cei 8 judecători desemnaţi de fiecare Cameră sunt aleşi dintre judecătorii instanţelor federale (art.94 din Constituţie).

- Lituania. Curtea Constituţională este formată din 9 judecători, numiţi de Parlament, pentru un mandat unic de 9 ani. La fiecare 3 ani, 1/3 din numărul judecătorilor se reînnoieşte.

Conform Constituţiei, propunerile de candidaţi se fac de Preşedintele Republicii (reprezentând executivul), preşedintele Parlamentului (reprezentând legislativul) şi preşedintele Curţii Supreme (reprezentând puterea judecătorească).

Judecătorii Curţii Constituţionale sunt numiţi de Parlament, prin hotărâre, iar preşedintele Curţii Constituţionale este desemnat de Parlament, din rândul judecătorilor, la propunerea Preşedintelui Republicii.

În unele cazuri, Parlamentul poate adopta, în temeiul Constituţiei şi al legilor, o hotărâre de revocare a judecătorilor Curţii Constituţionale.

- Polonia. Cei 15 judecători constituţionali sunt numiţi, individual, pentru un mandat de 9 ani, de Camera Deputaţilor (Seim). Candidaţii pentru această funcţie sunt propuşi de cel puţin 50 de deputaţi sau de Prezidiul Camerei Deputaţilor
.
- Ungaria. Curtea Constituţională este compusă din 11 membri, aleşi de Parlament. După examinarea avizului Comisiei juridice, pentru administraţie şi justiţie, Parlamentul îi desemnează cu votul majorităţii de 2/3.

▪ Parlamentul are competenţa de a desemna o parte din judecătorii constituţionali în următoarele state:

- Franţa.  În conformitate cu art.56 din Constituţie, cei 9 membri ai Consiliului Constituţional sunt numiţi pentru o perioadă de 9 ani, Consiliul reînnoindu-se cu câte 3 membri la fiecare 3 ani: un membru este desemnat de Preşedintele Republicii, un altul de către Preşedintele Adunării Naţionale şi un al treilea de către Preşedintele Senatului.
- Italia. Conform art.135 din Constituţie, Curtea Constituţională este alcătuită din 15 judecători, dintre care: 5 sunt desemnaţi de Parlament (în şedinţa comună a celor două Camere), 5 de cele mai înalte instanţe judecătoreşti (Curtea de Casaţie – 3; Consiliul de Stat – 1 şi Curtea de Conturi – 1), iar 5 sunt numiţi de Preşedintele Republicii.

- Letonia. Curtea Constituţională este formată din 7 judecători (art.3 din Legea privind Curtea Constituţională). Judecătorii constituţionali sunt validaţi de Parlament, cu votul majoritar a minimum 51 de parlamentari.
Un număr de 3 judecători sunt propuşi de cel puţin 10 membri ai Parlamentului, 2  sunt propuşi de Cabinetul de Miniştri, iar 2 de Curtea Supremă. 
- Portugalia. Tribunalul Constituţional este format din 13 membri (art.222-1 din Constituţie). Parlamentul are dreptul de a alege 10 judecători (cu o majoritate de 2/3 din numărul deputaţilor prezenţi, cu condiţia ca acest procentaj să fie mai mare decât majoritatea absolută a deputaţilor aflaţi efectiv în exerciţiul funcţiei). Ceilalţi 3 judecători sunt cooptaţi de către colegii lor (procedura de cooptare). 

- România. Structura Curţii Constituţionale este reglementată de art.142 din Constituţie şi de art.5 din Legea 47/1992. Curtea Constituţională se compune din 9 judecători, numiţi pentru un mandat unic de 9 ani. Trei judecători sunt numiţi de Camera Deputaţilor, 3 de Senat şi 3 de Preşedintele României. Art.142.5 din Constituţie prevede sistemul de reînnoire periodică a o treime din numărul judecătorilor care compun Curtea .

- Spania. Cei 12 magistraţi ai Tribunalului Constituţional sunt numiţi de Rege, la propunerea următoarelor 4 organe constituţionale: Parlament, care desemnează 8 judecători (4 Congresul Deputaţilor şi 4 Senatul), Guvern, care desemnează 2 judecători, şi Consiliul General al Puterii Judecătoreşti, care desemnează 2 judecători (art.159 din Constituţie).

Constituţia prevede că Tribunalul se reînnoieşte cu o treime din judecători din 3 în 3 ani. Ordinea de înnoire este: Camera Deputaţilor, Guvernul şi Consiliul General al Puterii Judecătoreşti, Senatul.

▪ În Slovenia, Parlamentul desemnează judecătorii constituţionali la propunerea şefului statului 
Cei 9 judecători ai Curţii Constituţionale sunt aleşi de Adunarea Naţională, cu votul majorităţii deputaţilor, la propunerea Preşedintelui Republicii.

Judecătorii constituţionali pot fi revocaţi de către Adunarea Naţională în următoarele cazuri: 1. la cererea judecătorului; 2. ca urmare a unei condamnări la pedeapsa cu închisoarea; 3. ca urmare a pierderii permanente a capacităţii de exercitare a atribuţiilor.

Preşedintele Republicii poate propune Adunării Naţionale revocarea mandatului de judecător. 

▪ Parlamentul propune şefului statului desemnarea judecătorilor constituţionali în următoarele state:
- Austria. Judecătorii constituţionali sunt numiţi de Preşedintele federal, pe baza recomandărilor făcute de alte organe constituţionale. Dintre cei 14 judecători constituţionali, 8 sunt propuşi de Guvernul Federal, 3 de Consiliul Naţional
 şi 3 de Consiliul Federal
.
- Belgia. Cei 12 judecători ai Curţii Constituţionale sunt numiţi de Rege, pe baza listelor prezentate, alternativ, de Camera Reprezentanţilor şi de Senat. De regulă, Regele desemnează candidatul plasat pe primul loc pe lista respectivei Camere. În realitate, judecătorul constituţional este numit de deputaţi sau senatori, şi nu de Rege. În practică, la numirea judecătorilor, Camerele legislative pun în aplicare principiul proporţionalităţii, astfel încât componenţa Curţii să reflecte configuraţia politică a Adunărilor legislative.
- Slovacia. Cei 13 judecători ai Curţii Constituţionale sunt numiţi de Preşedintele Republicii, pe baza propunerilor prezentate de Consiliul Naţional. Conform art.11 din Legea 38/1993 privind organizarea şi procedurile Curţii Constituţionale, precum şi statutul judecătorilor, propunerile de candidaţi pentru funcţia de judecător constituţionale pot fi prezentate Consiliului Naţional de: orice membru al Consiliului Naţional; Guvern; preşedintele Curţii Constituţionale; preşedintele Curţii Supreme; Procurorul general; organisme profesionale ale avocaţilor; instituţii academice.
▪ În Cehia, Parlamentul aprobă propunerile şefului statului privind desemnarea judecătorilor constituţionali 
Cei 15 judecători ai Curţii Constituţionale sunt numiţi, cu acordul Senatului, de Preşedintele Republicii.
▪ Parlamentul nu participă la desemnarea judecătorilor constituţionali în următoarele state:
- Cipru. Parlamentul nu participă la desemnarea judecătorilor instanţei supreme care are competenţa controlului de constituţionalitate. Membrii Curţii Supreme
 sunt numiţi, cu avizul Curţii, de Preşedintele Republicii. 

- Irlanda. Curtea Supremă este tribunalul de ultimă instanţă cu competenţe în controlul de constituţionalitate. Aceasta judecă recursurile împotriva hotărârilor Înaltei Curţi care, în temeiul art.34.3.2. din Constituţie, se pronunţă în primă instanţă asupra constituţionalităţii legilor. 
Parlamentul naţional nu are un rol direct în numirea judecătorilor la Curtea Supremă. Potrivit Constituţiei, Guvernul are atribuţii în numirea judecătorilor. După selecţionarea candidaturilor, Guvernul îl înştiinţează pe Preşedintele Irlandei cu privire la nominalizare, urmând ca Preşedintele să procedeze la numire.

Întrucât Guvernul răspunde pentru deciziile sale în faţa Parlamentului, membrii Parlamentului pot critica sau contesta deciziile luate în această privinţă.

Art.35.4.1 din Constituţie prevede că un judecător numit poate fi revocat din funcţie numai pentru „conduită necorespunzătoare sau incapacitate, printr-o rezoluţie adoptată de cele două Camere ale Parlamentului. Nicio altă instituţie, inclusiv Guvernul sau Preşedintele, nu este abilitată să revoce un judecător.”
Irlanda nu are un sistem bazat pe „judecători de carieră”. Judecătorii sunt numiţi dintre juriştii cu îndelungată experienţă şi cu înaltă ţinută morală. Odată numit într-un post de judecător, acesta rămâne, de obicei, în aceeaşi instanţă, pe durata întregii cariere. Desigur, judecătorii pot fi desemnaţi ca preşedinte de instanţă, pot fi numiţi la o instanţă superioară, însă acest lucru nu e valabil decât pentru o mică parte dintre judecători.

Sub aspect procedural, numirile diferă după cum persoana care urmează să fie numită în funcţie are sau nu statut de judecător. De regulă, cei numiţi la o instanţă ordinară nu au încă statut de judecător. Persoana care nu este încă judecător se poate adresa Consiliului Consultativ pentru Numiri în Justiţie, solicitând recomandarea pentru numire. Consiliul este un organ independent prezidat de preşedintele Curţii Supreme, din care fac parte preşedinţii celor 3 instanţe reprezentând gradele de jurisdicţie (la nivel de district, circuit şi Înalta Curte). Majoritatea membrilor Consiliului sunt judecători, dar mai există şi 2 reprezentanţi ai barourilor, precum şi 2 membri nejurişti. Rolul Consiliului este pur consultativ: acesta analizează cererile depuse de solicitanţi şi întocmeşte lista persoanelor considerate potrivite pentru numire, listă pe care o transmite Guvernului.
În general, Guvernul se limitează să facă nominalizarea persoanelor (în cazul celor care nu au statut de judecător) aprobate de acest Consiliu. Prin excepţie, legea permite Guvernului să numească o persoană care nu a depus cerere şi nu a primit recomandare din partea Consiliului. În acest caz, Guvernul publică în Monitorul Oficial un anunţ în care se precizează că numirea s-a făcut în afara procedurilor Consiliului.

- Luxemburg.  Curtea Constituţională este formată din 9 membri – preşedinte, vicepreşedinte şi 7 consilieri – numiţi de Marele Duce. Parlamentul nu intervine în procedura de numire a judecătorilor.

- Malta. Potrivit art.96 din Constituţie, toţi judecătorii Curţilor superioare, inclusiv judecătorii Curţii Constituţionale, sunt numiţi în funcţie de Preşedintele Republicii, la propunerea Primului-ministru. Curtea Constituţională este formată dintr-un preşedinte (care este preşedintele Curţii Supreme) şi 2 judecători.
Preşedintele Maltei numeşte pe fiecare dintre judecători la instanţa, camera sau secţia la care acesta urmează să îşi desfăşoare activitatea. De asemenea, Preşedintele Maltei are competenţa de a dispune transferul judecătorilor la o altă instanţă, secţie sau cameră (art.11.1 din Codul de organizare şi de procedură civilă).

Procedura desemnării/revocării judecătorilor constituţionali în state membre UE se prezintă în Anexa 1.
II. Rolul parlamentului în reglementarea organizării şi funcţionării instanţei constituţionale

▪ De regulă, organizarea şi funcţionarea Curţilor Constituţionale sunt reglementate prin lege adoptată de parlament, care poate fi modificată fără consultarea Curţii Constituţionale (în sensul că nu există nici o reglementare care să oblige legiuitorul la un astfel de demers, regulă ce derivă din principiul general al separaţiei puterilor în stat).

▪ În foarte puţine state există reglementări exprese referitoare la obligaţia transmiterii proiectului legii de modificare la Curtea Constituţională (Cehia) sau la posibilitatea oferită preşedintelui Curţii Constituţionale de a participa şi de a lua cuvântul în cadrul dezbaterii parlamentare a proiectului (Ungaria).
- Cehia. Potrivit art.5 alin.1, litera c din Regulamentul privind normele de tehnică legislativă, proiectul de lege/conceptul de bază al unui astfel de proiect, elaborat de Guvern, se transmite Curţii Constituţionale, pentru observaţii. Observaţiile Curţii au natura unor recomandări şi consultări, iar Curtea nu are drept de veto în cadrul procesului legislativ. Dacă proiectul de lege (sau amendamentul) este prezentat de un alt iniţiator decât Guvernul, Curtea Constituţională nu are dreptul legal de a face comentarii, deşi autorul propunerii îi poate solicita opinia, aşa cum o poate face, de altfel, în cursul dezbaterilor, şi Parlamentul.
- Ungaria. Reglementările detaliate cu privire la organizarea şi funcţionarea Curţii Constituţionale sunt cuprinse în Regulamentul Curţii Constituţionale, care se aprobă, prin lege, de către Parlament, la recomandarea Curţii Constituţionale (art.29 din Legea privind Curtea Constituţională). 

Conform art.45.1 din Regulamentul Parlamentului, preşedintele Curţii Constituţionale are posibilitatea de a participa şi de a lua cuvântul în cadrul şedinţei parlamentare în care se dezbate proiectul normativ în cauză.
▪ Deşi obligaţia legislativului de a consulta Curtea Constituţională cu prilejul modificării legii de organizare şi funcţionare a acesteia nu este reglementată, în practică, o asemenea consultare se realizează în: Austria, Belgia, Cipru, Estonia, Germania, Irlanda, Letonia, Lituania, Luxemburg, Polonia, Portugalia, Slovenia.

Consultarea poate fi mai mult sau mai puţin formală, poate avea forma unor invitaţii adresate Curţii Constituţionale de a-şi exprima opinia la începutul procedurii legislative, a solicitării de aviz/recomandări, se poate concretiza în dezbateri pe perioada de redactare a proiectului de lege ori în participarea reprezentanţilor Curţii la activitatea comisiei de experţi care contribuie la elaborarea unei noi legi/revizuirea majoră a legii în vigoare.

Prin excepţie de la această regulă, în Italia, asemenea consultări nu sunt permise, invocându-se separaţia dintre activitatea Curţii şi cea a Parlamentului (organe care operează în sfere distincte şi care nu se intersectează, chiar dacă legile ce urmează a fi adoptate vizează în mod direct Curtea).

În Franţa, Legea organică privind Consiliul Constituţional a fost modificată, de cele mai multe ori ca urmare a unei revizuiri constituţionale.

În Spania, din 1979, legea de organizare şi funcţionare a Tribunalului Constituţional a fost modificată de 8 ori.  Avizul Tribunalului nu a fost niciodată solicitat şi nici unul dintre proiectele de lege în cauză nu a făcut obiectul unor consultări de natură oficială.
În Anexa 2 se prezintă aspecte referitoare la rolul parlamentului în reglementarea organizării şi funcţionării  instanţei constituţionale.
III. Controlul de constituţionalitate al Regulamentelor parlamentare
În majoritatea statelor membre, instanţa constituţională are competenţa exercitării controlului de constituţionalitate asupra Regulamentului Parlamentului. Aceasta întrucât, în ierarhia actelor normative, actele care reglementează organizarea şi funcţionarea parlamentului ocupă un loc specific având - acolo unde nu sunt încadrate în mod expres în categoria legilor -, valoarea şi forţa legii. De regulă, Regulamentele parlamentare nu pot fi contestate în faţa instanţelor judecătoreşti, ci numai în faţa Curţilor Constituţionale.
▪ În Austria, Estonia, Franţa, Germania, Lituania, Polonia, România, Slovenia, Spania, Ungaria, această competenţă este prevăzută expres în Constituţie/legile de organizare şi funcţionare a Curţilor Constituţionale sau este dedusă, pe cale de interpretare, din apartenenţa acestui tip de act normativ la o anumită categorie (legi) sau din poziţia pe care o ocupă în ierarhia actelor normative. 
Reglementarea controlului de constituţionalitate al Regulamentelor parlamentare din aceste state este prezentată în Anexa 3.

▪ În unele state, această competenţă nu este prevăzută. Astfel:
- În Belgia, Curtea Constituţională nu are atribuţii de control asupra Regulamentelor care guvernează organizarea şi funcţionarea Parlamentului federal.

- În Luxemburg, Curtea Constituţională controlează exclusiv constituţionalitatea legilor şi poate fi sesizată numai de o instanţă judiciară/administrativă. Curtea nu are o competenţă specială de control asupra constituţionalităţii Regulamentului de organizare şi de funcţionare a Parlamentului.

- În Italia, Curtea Constituţională a exclus orice posibilitate de control al Regulamentelor Parlamentului. Poziţia Curţii s-a întemeiat pe două motive: primul se referă la extraneitatea Regulamentelor Parlamentului faţă de normele prevăzute de art.134, alin.1 din Constituţie (conform căruia „Curtea Constituţională se pronunţă asupra (…) contestaţiilor privind legitimitatea constituţională a legilor şi actelor normative cu putere de lege adoptate de Stat şi de Regiuni.”; cel de-al doilea se referă la poziţia instituţională a Camerelor Parlamentului „expresia imediată a suveranităţii poporului”.
- În Irlanda, Curtea Supremă a stabilit, în jurisprudenţa sa, principiul conform căruia instanţele judecătoreşti nu pot interveni în sfera dreptului Parlamentului naţional de a-şi stabili propriile norme şi reguli interne, în consens cu prevederile art.15.10 din Constituţie, care prevede:

 „Fiecare Cameră îşi stabileşte propriile norme şi reguli interne, având dreptul de a stabili sancţiuni pentru încălcarea acestora şi, de asemenea, are puteri depline în asigurarea libertăţii dezbaterilor, în protecţia documentelor sale oficiale şi a documentelor private ale membrilor săi şi în asigurarea protecţiei sale şi a membrilor săi împotriva oricărei persoane sau oricăror persoane care intervin în activitatea sa, molestează sau încearcă să-i corupă pe membrii săi în exercitarea atribuţiilor.”

Cu toate acestea, unii judecători ai Curţii Supreme au apreciat că pot exista excepţii de la acest principiu, în cazul în care drepturile unui cetăţean sunt puse în discuţie.

IV. Actele supuse controlului de constituţionalitate

Controlul constituţionalităţii actelor normative (controlul abstract al normelor) reprezintă activitatea principală a Curţilor Constituţionale, precum şi scopul unui sistem de justiţie constituţională modern, concentrat şi specializat.
▪ Acte generale şi acte individuale/Acte cu caracter normativ şi acte fără caracter normativ
În unele cazuri, sfera actelor asupra cărora se exercită controlul este delimitată în acest mod, în sensul că, în această categorie,  intră diverse acte cu caracter normativ sau general. De regulă, în competenţa Curţilor Constituţionale intră controlul actelor cu caracter general.
- În Cehia, Curtea Constituţională exercită controlul legilor, al unor reglementări şi al tratatelor internaţionale. Legile sunt acte cu caracter normativ, care îndeplinesc următoarele 3 condiţii: sunt adoptate de Parlament (cu procedura prevăzută de Constituţie); sunt semnate de Preşedintele Republicii şi de preşedinţii celor două Camere; sunt publicate în Colecţia oficială de legi. 

Reglementările supuse controlului constituţional sunt cele care îndeplinesc următoarele cerinţe de bază: cerinţe generale (să aibă caracter normativ şi să fie obligatorii pentru un cerc larg – nedeterminat – de subiecţi); cerinţe specifice (să fie adoptate şi publicate în forma corespunzătoare, să fie valide şi în vigoare).

În ceea ce priveşte tratatele internaţionale, scopul controlului a priori constă în verificarea, înainte de ratificare, a conformităţii acestora cu legile constituţionale.
- În Slovenia, în cadrul controlului de constituţionalitate, Curtea Constituţională decide asupra constituţionalităţii (şi legalităţii) legilor, reglementărilor, actelor adoptate de comunităţile locale şi actelor cu caracter general emise în exercitarea autorităţii publice. 
În cazul în care, cu prilejul examinării unei plângeri individuale constituţionale referitoare la încălcarea drepturilor omului şi libertăţilor fundamentale (prin acte individuale, care emană de la un organ de stat), Curtea constată că actul individual atacat se întemeiază pe un regulament/act cu caracter general emis în exercitarea autorităţii publice, pe care îl apreciază că ar putea fi neconstituţional/ nelegal, atunci aceasta va declanşa procedura de control al constituţionalităţii sau legalităţii actului în cauză.

- În Austria, conform concepţiei Constituţiei federale, pot fi supuse controlului orice acte juridice care se intersectează direct cu sfera juridică a destinatarului normei, în sensul că nasc, modifică sau sting drepturi şi obligaţii. Pot forma obiect al controlului de constituţionalitate orice act juridic cu caracter general (care se adresează unui cerc de destinatari definit în baza unor criterii generale), precum şi orice act individual emis de o autoritate administrativă (legi, regulamente, acorduri încheiate între Federaţie şi landuri, respectiv între landuri, în sfera de competenţă ce le revine). 
Curtea Constituţională poate verifica tratate de stat/alte acorduri internaţionale, situaţie în care se aplică regulile procedurii de control asupra legilor/ regulamentelor, în funcţie de poziţia pe care acestea o ocupă în ierarhia dreptului naţional.

Nu pot fi controlate de Curtea Constituţională actele cu caracter individual ale instanţelor de drept comun (hotărârile judecătoreşti); fac excepţie sentinţele şi deciziile pronunţate de Tribunalul pentru azilanţi, care pot fi atacate la Curtea Constituţională.
- În Lituania, Curtea Constituţională are competenţa de a verifica toate actele adoptate de Parlament, de Guvern şi de Preşedintele Republicii şi de a se pronunţa asupra compatibilităţii acestora cu Constituţia şi legile, indiferent dacă actele au caracter normativ/individual, dacă sunt de unică aplicabilitate (ad-hoc) sau sunt permanent valabile. 
- În Portugalia, Tribunalul Constituţional exercită, la sesizare, controlul de constituţionalitate al actelor normative (art.277 din Constituţie). 

În afară de normele publice în sens tradiţional (reguli de conduită generale şi abstracte, imperative, emise de entităţi publice), şi alte acte juridice sunt supuse controlului constituţional (norme publice cu efect extern obligatoriu, cu caracter individual şi concret de vreme ce sunt înscrise într-un act legislativ, precum şi norme emise de entităţi private, dacă acestea dispun de puteri normative delegate de către entităţi publice).

- În Ungaria, Curtea Constituţională exercită controlul ex ante asupra legilor adoptate, înainte de promulgare; Regulamentelor Parlamentului; tratatelor internaţionale, precum şi controlul ex post asupra actelor legislative şi actelor juridice de rang inferior legii (decrete ministeriale, decrete ale autorităţilor locale).
De asemenea, Curtea exercită controlul omisiunilor legislative neconstituţionale, controlul conformităţii actelor normative cu tratatele internaţionale, precum şi controlul plângerilor individuale referitoare la vătămarea drepturilor fundamentale prin aplicarea unei norme legale neconstituţionale.
Controlul poate fi abstract sau concret. Controlul concret este declanşat la sesizarea instanţei care, constatând că o normă legală sau o dispoziţie cu caracter administrativ ce urmează a fi aplicată este neconstituţională, suspendă procesul şi remite cauza spre soluţionare Curţii Constituţionale.

▪ Acte de reglementare primară şi acte de reglementare secundară
În unele state, în ce priveşte exercitarea controlului de constituţionalitate, se face distincţie între actele de reglementare primară şi actele de reglementare secundară. Cu unele particularităţi, actele de reglementare primară pot fi supuse controlului Curţilor Constituţionale. Actele de reglementare secundară nu intră însă, în toate cazurile, în competenţa de control a Curţilor Constituţionale.

- În Belgia, Curtea Constituţională are competenţă exclusivă în ceea ce priveşte controlul de constituţionalitate al actelor legislative, însă nu deţine atribuţii de control asupra actelor puterii executive. Controlul Curţii Constituţionale asupra normelor cu putere de lege se exercită, potrivit Constituţiei, după adoptarea acestora, fiind deci un control a posteriori.

Întrucât Belgia este un stat federal, Curtea Constituţională exercită prerogative de control atât al normelor adoptate de Parlamentul federal, cât şi al celor adoptate de parlamentele entităţilor federate.

Curtea verifică numai normele de aplicabilitate generală; prin urmare, nu are în competenţă anularea unor legi „pur formale” (de exemplu, cele privind naturalizarea, măsurile referitoare la personalul administrativ parlamentar etc.). 

Curtea Constituţională are competenţa controlului de constituţionalitate al tratatelor internaţionale.

- În Cehia, Curtea Constituţională verifică conformitatea legilor cu Constituţia, respectarea, de către un tratat internaţional, a drepturilor omului şi a libertăţilor fundamentale sau conformitatea anumitor reglementări cu legea/cu o lege constituţională. Curtea Constituţională nu are competenţa exercitării controlului de constituţionalitate asupra normelor juridice inferioare legii.

- În Danemarca, sunt supuse controlului de constituţionalitate legile adoptate de Parlament, precum şi hotărârile Parlamentului.

De asemenea, sunt supuse controlului de constituţionalitate ordinele executive şi hotărârile Guvernului, precum şi deciziile emise de organismele administrative.

- În Estonia, Secţia de control constituţional exercită controlul legislaţiei cu aplicabilitate generală, al hotărârilor adoptate de Parlament, de Biroul Permanent al Parlamentului şi de Preşedintele Republicii. De asemenea, soluţionează recursurile şi contestaţiile împotriva hotărârilor comisiilor electorale. 

- În Franţa, Consiliul Constituţional exercită un control sistematic (art.61.1 din Constituţie), privind: legile organice (înainte de promulgare); propunerile de lege care se aprobă prin procedură referendară (înainte de a fi supuse referendumului); Regulamentele Camerelor parlamentare.
Consiliul Constituţional poate exercita controlul a priori privind: tratatele, înainte de a fi autorizate spre ratificare sau aprobare; legile ordinare, înainte de promulgare; legile cu statut teritorial din Noua-Caledonie, înainte de promulgare.
De la 1 martie 2010, Consiliul Constituţional exercită, pe calea chestiunii prealabile de constituţionalitate, controlul a posteriori asupra oricăror dispoziţii legale în vigoare, la sesizarea Consiliului de Stat/Curţii de Casaţie, în legătură cu o excepţie, ridicată în cursul unui proces aflat pe rolul instanţei de judecată, referitoare la conformitatea acestor prevederi „cu drepturile şi libertăţile garantate de Constituţie” (art.61-1 din Constituţie).

- În Estonia, Curtea Constituţională verifică conformitatea actelor normative cu normele având forţă juridică superioară, dar nu examinează constituţionalitatea actelor administrative sau a hotărârilor judecătoreşti. 

- În Irlanda, în cadrul controlului a priori asupra legii adoptate de Parlament (dar nepromulgate), Curtea Supremă se pronunţă asupra constituţionalităţii respectivei legi. 
În cadrul controlului a posteriori, Curtea Supremă exercită controlul constituţionalităţii legilor şi controlul judecătoresc asupra legislaţiei secundare, a actelor/măsurilor adoptate de Guvern/organele de stat pentru stabilirea compatibilităţii acestora cu Constituţia şi cu principiile care derivă din Constituţie.

- În Italia, fac obiect al controlului de constituţionalitate legile şi actele normative cu putere de lege (decretele legislative şi decretele-lege).
Curtea se poate pronunţa şi asupra constituţionalităţii legislaţiei adoptate de Regiuni şi de cele două provincii autonome cărora Constituţia le-a conferit atribuţii de legiferare (provinciile Bolzano şi Trento, care formează Regiunea Trentino-Alto Adige). 

Controlul de constituţionalitate se exercită şi asupra decretelor prezidenţiale prin care se declară abrogarea unei legi/unui alt act normativ în urma unui referendum (art.75 din Constituţie).

Curtea Constituţională nu are competenţă de control asupra legislaţiei secundare, cum ar fi reglementările emise de Guvern. Aceste acte sunt supuse controlului de legalitate sau de conformitate cu legislaţia primară – control efectuat de judecătorii instanţelor ordinare sau administrative. În virtutea faptului că reglementările secundare trebuie să se conformeze legilor, iar legile trebuie să fie conforme Constituţiei, şi aceste norme secundare trebuie să fie inerent conforme Constituţiei, fără a fi necesar un control separat în raport cu prevederile Constituţiei.

- În Polonia, actele juridice supuse controlului Tribunalului Constituţional, precum şi actele normative de rang superior care constituie norme de referinţă, variază în funcţie de tipul de control.
Controlul a priori (care poate fi declanşat exclusiv de Preşedintele Republicii) are ca obiect legile adoptate de Parlament (înainte de a fi promulgate) sau acordurile internaţionale (înainte de ratificare). În ambele cazuri, norma superioară de referinţă este numai Constituţia.

În cadrul controlului a posteriori, Tribunalul Constituţional se pronunţă cu privire la: conformitatea legilor şi acordurilor internaţionale cu Constituţia; conformitatea unei legi cu acordurile internaţionale ratificate şi pentru a căror ratificare a fost necesară aprobarea prin lege; conformitatea dispoziţiilor legale emise de organele centrale de stat cu Constituţia, acordurile internaţionale ratificate şi legile.

- În România, Curtea Constituţională asigură controlul constituţionalităţii legilor, al tratatelor internaţionale, al Regulamentelor/altor acte ale Parlamentului (hotărârile plenului Camerei Deputaţilor, hotărârile plenului Senatului şi hotărârile plenului celor două Camere reunite) şi a ordonanţelor Guvernului (care sunt acte de reglementare primară). 
Controlul de constituţionalitate se poate exercita a priori (pentru legile adoptate de Parlament, înainte de promulgare, precum şi pentru tratatele/acordurile internaţionale, înainte de ratificare) sau a posteriori (pentru legile, Regulamentele parlamentare şi ordonanţele în vigoare).

Hotărârile Guvernului, emise pentru organizarea executării legilor, constituie acte de reglementare secundară care nu sunt supuse controlului de constituţionalitate ci, eventual, controlului de legalitate exercitat de instanţele judecătoreşti de contencios administrativ.
Detalii privind categoriile de acte normative supuse controlului de constituţionalitate sunt prezentate în Anexa 4.
V. Efectele şi aplicarea deciziilor instanţelor constituţionale
▪ Problematica modalităţilor prin care Parlamentul/Guvernul realizează punerea de acord a actului declarat neconstituţional este foarte complexă, prezentând particularităţi specifice în funcţie de obiectul şi tipul controlului de constituţionalitate sau de efectele deciziilor Curţii Constituţionale pronunţate în exercitarea controlului.
În funcţie de tipologia deciziilor
, de atribuţiile în baza cărora acestea sunt pronunţate sau de tipul controlului de constituţionalitate (a priori, a posteriori, respectiv abstract/concret), modalităţile generale de conformare cu decizia Curţii pot consta în conduita preventivă a legiuitorului, în acţiune concertată sau inacţiune. 
În majoritatea statelor, Parlamentul/Guvernul se conformează deciziilor Curţii Constituţionale. Există situaţii în care aspectele de neconstituţionalitate sunt corectate de către legiuitor anterior pronunţării deciziei Curţii (Estonia, Letonia). 

Constituţiile statelor şi legislaţia infra-constituţională nu conferă nici Parlamentului şi nici unei alte autorităţi publice competenţa de a invalida deciziile Curţilor Constituţionale.

▪ În Cipru, Estonia, Letonia, Luxemburg, Irlanda, Cehia, Polonia nu sunt reglementate proceduri speciale sau termene în care Parlamentul (sau Guvernul, după caz) trebuie să modifice actul declarat neconstituţional conform deciziei instanţei de contencios constituţional. În practică, modalitatea concretă şi intervalul de timp în care se realizează conformarea cu decizia Curţii tind să rămână la dispoziţia legislativului.

În România şi Slovacia asemenea termene şi proceduri sunt reglementate de Constituţie, iar în  Lituania şi România de Regulamentul/Statutul legislativului.
În multe state, instanţele constituţionale pot amâna intrarea în vigoare a deciziilor de constatare a neconstituţionalităţii, ceea ce echivalează cu acordarea unui termen pentru conformarea actului normativ în cauză cu decizia Curţii: Estonia - 6 luni de la pronunţarea deciziei; Slovenia - 1 an; Ungaria, Cehia, Austria - până la 18 luni; Polonia -  între12-18 luni; Letonia – de regulă, 6 luni.
▪ Fiecare stat şi-a instituit un sistem de impunere a deciziilor instanţelor constituţionale în faţa legiuitorului, determinându-l să acţioneze în vederea executării acestora. 
- În Austria, prin decizia Curţii Constituţionale, actul normativ constatat ca fiind neconstituţional sau generic nelegal este direct eliminat din ordinea juridică. Din acest motiv, deciziile Curţii Constituţionale prin care se invalidează acte normative cu caracter general se publică, după caz, în Buletinul oficial al Federaţiei sau al unui land. Astfel, anularea dispusă prin decizia Curţii Constituţionale echivalează în rang cu norma anulată. 
Există însă şi posibilitatea ca instanţa constituţională să fixeze un termen pentru ieşirea din vigoare a respectivului act normativ, care nu poate depăşi 18 luni.
- În Belgia, deciziile Curţii Constituţionale prin care se constată neconstituţionalitatea unei norme legislative nu reclamă neapărat o reacţie din partea legiuitorului. În anumite circumstanţe, este posibil ca legiuitorul să fie ţinut răspunzător şi obligat la despăgubiri în cazul constatării neconstituţionalităţii unei norme pe care a adoptat-o.

Legea organică privind Curtea Constituţională prevede că deciziile Curţii trebuie notificate guvernelor şi preşedinţilor adunărilor legislative, însă nu precizează în ce termen şi în ce mod legiuitorul urmează să dea curs deciziei de neconstituţionalitate.

- În Cehia, Curtea Constituţională este un „legiuitor negativ” şi poate elimina din ordinea juridică normele contrare legilor constituţionale. Vidul creat poate fi remediat doar de puterea legislativă (sau, în cazul altor reglementări, de emitenţii acestora); în cazuri excepţionale, însăşi Curtea poate complini asemenea lacune printr-o decizie interpretativă. Cu toate acestea, potrivit principiului separaţiei puterilor, Curtea Constituţională nu poate obliga alte organe să-şi exercite autoritatea, după cum nu le poate nici sancţiona.

Puterea legislativă poate decide să nu reacţioneze la decizia de neconstituţionalitate, întrucât Curtea poate elimina direct norma lovită de neconstituţionalitate. Datorită acestui fapt nu se poate ajunge la situaţia în care Curtea Constituţională să constate că o reglementare/parte din aceasta este neconstituţională şi să trebuiască să aştepte anularea acesteia de către legiuitor. 
- În Cipru, legiuitorul nu este ţinut de obligaţia de a abroga o lege declarată neconstituţională, însă, în practică, acesta se conformează deciziilor Curţii Supreme. 

În cazul în care legiuitorul nu a modificat/abrogat o lege neconstituţională, în orice cauză dedusă judecăţii cu privire la decizii/acte emise potrivit acestei legi, Curtea Supremă le anulează ca fiind întemeiate pe o lege neconstituţională. 

- În Estonia, Curtea Supremă nu dispune de mijloace de supraveghere a respectării deciziilor sale. Dar, dacă legislativul nu reuşeşte să realizeze un compromis politic acceptabil pentru toate părţile, instanţa constituţională poate soluţiona problema în baza valorilor constituţionale şi a legislaţiei cu caracter general.

- În Germania, dacă legiuitorul nu se conformează deciziei Curţii Constituţionale Federale prin care i se solicită adoptarea unei legi noi, Curtea poate impune diverse măsuri de executare. De exemplu, după ce Curtea, în două rânduri a făcut apel la legiuitor să mărească alocaţiile de întreţinere pentru funcţionarii publici având cel puţin 3 copii, într-o a treia decizie, Curtea a fixat un termen-limită şi a stabilit ea însăşi cuantumul prestaţiei în eventualitatea nerespectării termenului. Astfel, în cazul nerespectării termenelor limită pe care le stabileşte în sarcina legiuitorului, Curtea poate acţiona ca un cvasi-legiuitor pozitiv. De asemenea, poate da instrucţiuni legiuitorului să adopte o nouă reglementare până la un termen stabilit şi poate dispune ca legea anterioară să se aplice până cel târziu la această dată.

- În Irlanda, legea declarată neconstituţională încetează să producă efecte juridice din momentul pronunţării deciziei Curţii Supreme.  

- În Italia, când Curtea declară neconstituţionalitatea unui act legislativ, a uneia sau mai multor dispoziţii, sistemul juridic se modifică automat, în principiu, legiuitorul neavând obligaţia de a transpune decizia Curţii. În asemenea situaţii, apare o lacună legislativă, completată, de obicei, prin activitatea de interpretare a organelor judecătoreşti. Există însă posibilitatea ca o astfel de interpretare să nu înlocuiască golul legislativ creat, legiuitorul fiind chemat să ofere o soluţie.

În unele cazuri, Curtea Constituţională apelează la tehnici prin care solicită în mod expres acţiunea legiuitorului. Acest lucru se petrece când una sau mai multe dispoziţii declarate neconstituţionale necesită obligatoriu înlocuirea. Prin decizia de neconstituţionalitate, Curtea stabileşte un principiu, chemând totodată legiuitorul să-i asigure concretizarea.

- În Lituania, lacunele legislative pot fi eliminate în procesul de interpretare şi aplicare a legii de către instanţele de jurisdicţie generală şi tribunalele specializate, cu ocazia judecării cauzelor, potrivit competenţei acestora, recurgând la analogia legii, la aplicarea principiilor generale de drept şi a actelor juridice de rang superior, în primul rând a Constituţiei.
- În Letonia, în ipoteza în care legiuitorul nu înlătură viciile de neconstituţionalitate, persoana îşi poate exercita drepturile, de exemplu, prin directa aplicare a Constituţiei şi a interpretării date prin decizia Curţii Constituţionale.

- În Luxemburg, nici Constituţia, nici legea nu prevăd obligaţia legiuitorului de a elimina prevederile legii declarate neconstituţionale de către Curtea Constituţională. Însă prevederile în cauză nu mai sunt aplicate de instanţele judecătoreşti.

- În Polonia, decizia Tribunalului Constituţional prin care se declară neconformitatea unui anumit act normativ în raport cu un act cu forţă juridică superioară atrage după sine abrogarea actului în cauză, care este eliminat din ordinea de drept. Prin urmare, însăşi decizia Tribunalului are efect abrogator, intervenţia legiuitorului nefiind necesară.

- În România, în cadrul controlului a priori, când Curtea constată neconstituţionalitatea unei dispoziţii dintr-o lege sau chiar legea în ansamblu, Parlamentul este obligat să reexamineze dispoziţiile respective pentru punerea de acord cu decizia instanţei constituţionale. Conform art.147.2 din Constituţie, „În cazurile de neconstituţionalitate care privesc legile, înainte de promulgarea acestora, Parlamentul este obligat să reexamineze dispoziţiile respective pentru punerea lor de acord cu decizia Curţii Constituţionale. “
În cadrul controlului a posteriori, conform art.147.1 din Constituţie, dispoziţiile din legile şi ordonanţele în vigoare, precum şi cele din regulamente, constatate ca fiind neconstituţionale, îşi încetează efectele juridice la 45 de zile de la publicarea deciziei Curţii Constituţionale dacă, în acest interval, Parlamentul sau Guvernul, după caz, nu pun de acord prevederile neconstituţionale cu dispoziţiile Constituţiei. Pe durata acestui termen, dispoziţiile constatate ca fiind neconstituţionale sunt suspendate de drept.
Dacă legiuitorul nu intervine în termenul de 45 de zile, când norma legală neconstituţională este suspendată de drept, aceasta îşi încetează de drept efectele juridice. 

- În Slovenia, în lipsa intervenţiei legiuitorului, de vreme ce Curtea poate abroga o lege, ea o poate şi suspenda (excluzându-i temporar aplicarea), ceea ce constituie o intervenţie mai puţin severă decât abrogarea, dar care se impune atunci când valorile constituţionale periclitate nu pot fi apărate prin mijloace uzuale.

- În Spania, legiuitorul nu are obligaţia de a modifica legea declarată contrară Constituţiei, fiind suficientă nulitatea pronunţată prin decizia constituţională. În dreptul spaniol nu sunt prevăzute termene în care legiuitorul trebuie să ia măsuri în vederea punerii de acord cu deciziile constituţionale. În cazuri excepţionale, în care Tribunalul Constituţional consideră necesară intervenţia legiuitorului pentru punerea de acord a legilor cu Constituţia, acesta poate sugera anumite termene.

- În Ungaria, nici Constituţia şi nici alte legi nu prevăd vreo sancţiune în situaţia în care legiuitorul nu înlătură viciul de neconstituţionalitate. Legea cu privire la Curtea Constituţională stabileşte însă anumite obligaţii în sarcina diferitelor organe (fără a fi prevăzute sancţiuni): Preşedintele Republicii nu poate promulga legea înainte ca Parlamentul să elimine aspectele de neconstituţionalitate (art.35.2); tratatul internaţional nu poate fi ratificat înainte ca organul/persoana care încheie tratatul să elimine aspectele de neconstituţionalitate (art.36.2); Parlamentul are obligaţia de a elimina aspectele de neconstituţionalitate existente în Regulament (art.34.2).

Detalii referitoare la efectele şi aplicarea deciziilor instanţelor constituţionale sunt prezentate în Anexa 5.
Anexa 1

Procedura de desemnare/revocare a judecătorilor constituţionali

	Stat

membru
	Procedura de desemnare
	Durata

mandatului

	Procedura de revocare
	Bază legală

	Austria
	Curtea Constituţională este

formată din preşedinte,

vicepreşedinte, 12 membri şi 6

membri supleanţi.

Preşedintele, vicepreşedintele,

ceilalţi membri, precum şi

supleanţii sunt numiţi de

Preşedintele federal, la

propunerea: Guvernului

federal - pentru numirea

preşedintelui, a

vicepreşedintelui,

a 6 membri şi 3 supleanţi;

Consiliului Naţional – pentru

numirea a 3 membri şi 2

supleanţi; Consiliului Federal –

pentru numirea a 3 membri şi a

unui membru supleant. 


	Mandatul

judecătorilor

constituţionali se

încheie la finele

anului în care

împlinesc vârsta de

70 de ani.
	Revocarea unui

membru/membru supleant

poate interveni numai prin

decizia Curţii, adoptată în

următoarele cazuri:

- deşi convocat, judecătorul a

absentat în mod nejustificat de

la 3 şedinţe succesive ale

Curţii, ceea ce atrage

încetarea de drept a

mandatului (acest lucru nu s-a

întâmplat însă niciodată);

- judecătorul se află într-o

stare de incompatibilitate;

- judecătorul s-a dovedit

nedemn de respectul şi

încrederea impuse de natura

funcţiei/a încălcat obligaţia de

a păstra secretul deliberării şi

a altor informaţii confidenţiale;

- judecătorul se află în

imposibilitatea de a-şi exercita

atribuţiile ca urmare a stării de

sănătate (fizică/psihică).

În toate aceste cazuri,

revocarea se decide în cadrul

unei judecăţi purtate în faţa

Curţii Constituţionale, cu

participarea obligatorie a

Procurorului general.


	- Constituţie
(art.147)

Legea privind

- Curtea

Constituţională



	Belgia
	Curtea Constituţională este

formată din 12 judecători
 numiţi

de Rege, pe baza unei liste

prezentată, alternativ, de

Camera Reprezentanţilor şi

Senat; lista cuprinde câte două

Candidaturi, fiind votată cu o

majoritate calificată de 2/3 din

numărul membrilor prezenţi. De

regulă, Regele desemnează

persoana plasată pe primul loc

pe lista respectivei Camere.

Curtea nu intervine în numirea

judecătorilor, nu este audiată şi

nici nu este invitată să prezinte

un aviz referitor la candidaţi.


	Judecătorii sunt

numiţi pe viaţă.


	Judecătorii sunt irevocabili

şi inamovibili.
	- Constituţie
(art.142)

- Legea

specială din

1989 privind

Curtea

Constituţională


	Cehia
	Curtea Constituţională este

formată din 15 judecători numiţi

de Preşedintele Republicii, cu

acordul Senatului.

Regulamentul Senatului prevede

procedura de exprimare a

acordului cu privire la cererea

Preşedintelui Republicii de

numire a unui judecător la Curtea

Constituţională. După primirea

cererii de numire a judecătorului,

Preşedintele Senatului o

înaintează Biroului permanent şi tuturor grupurilor parlamentare

din Senat. Biroul permanent

repartizează cererea unei/unor

anumite comisii parlamentare şi

propune Preşedintelui Senatului

includerea pe ordinea de zi şi

dezbaterea acesteia, astfel încât Senatul să se poată exprima prin vot asupra numirii judecătorului

constituţional în termen de cel

mult 60 de zile de la primirea

cererii Preşedintelui. Acordul

asupra numirii unui judecător

constituţional necesită

majoritatea simplă a senatorilor

prezenţi.

Dacă în 60 de zile de la primirea cererii Preşedintelui, Senatul nu

îşi exprimă acordul

(motivul fiind nerespectarea

termenului), se consideră că

Senatul şi-a dat acordul tacit

(art.6.2 din Legea privind

Curtea Constituţională)


	Durata mandatului este de 10 ani.
	Judecătorii constituţionali nu

pot fi revocaţi de Preşedinte,

de Senat/Camera Deputaţilor.

Încetarea mandatului de

judecător este reglementată de

art.7 din Legea privind Curtea

Constituţională.


	- Constituţie

(art.84, art.62)

- Legea privind

Curtea

Constituţională


	Cipru
	Membrii Curţii Supreme sunt numiţi de Preşedintele

Republicii, pe baza avizului

Curţii.
	
	Consiliul Suprem Judiciar,

compus din membri ai Curţii

Supreme, are competenţe

exclusive în ce priveşte

revocarea/încetarea mandatului de preşedinte sau

membru al Curţii Supreme.


	Legea din
964 privind

administrarea

justiţiei

	Estonia
	Cei 9 judecători ai Curţii

Supreme sunt numiţi în funcţie

de Parlament, la propunerea

preşedintelui Curţii Supreme.

Preşedintele Curţii Supreme este numit de Parlament, la

propunerea Preşedintelui

Republicii.

În cadrul Curţii Supreme 

funcţionează Secţia de control

constituţional, formată din cei 9

judecători ai Curţii Supreme.

Preşedintele Curţii Supreme este

şi preşedintele Secţiei de control

constituţional, ceilalţi membri ai Secţiei fiind desemnaţi de Curtea 

Supremă. Anual, secţiile unite ale

Curţii desemnează – pentru

Secţia de control constituţional -, la propunerea preşedintelui Curţii

Supreme, 2 membri de la Secţiile de contencios administrativ, civilă şi penală şi eliberează 2 membri

având cea mai mare vechime în

cadrul Secţiei.
	Regulamentul

intern al Curţii

Supreme stabileşte

durata mandatului

membrilor Secţiei

de control 

constituţional.
	Un judecător al Secţiei de

control constituţional poate fi

eliberat din această funcţie

numai în urma demisiei.

Conform art.99 din Legea

privind organizarea judiciară,

judecătorii sunt eliberaţi din

funcţie de Parlament, la

propunerea preşedintelui

Curţii Supreme. Preşedintele

Curţii Supreme este eliberat din funcţie de Parlament, la

propunerea  Preşedintelui

Republicii.

Parlamentul nu poate revoca

un judecător având calitatea

de membru al Secţiei de

control constituţional.

	- Constituţie
(art.65)

- Legea privind

organizarea

judiciară



	Franţa
	Consiliul Constituţional este

format din 9 membri. În afara

acestora, foştii Preşedinţi ai

Republicii sunt membri de drept.

Consiliul se reînnoieşte cu câte 3 membri la fiecare 3 ani: un

membru este desemnat de

Preşedintele Republicii, un altul

de către Preşedintele Adunării

Naţionale şi un al treilea de către

Preşedintele Senatului.

Propunerile de nominalizare

făcute de cei 3 preşedinţi se

avizează de comisiile

permanente responsabile cu

legile constituţionale din cadrul

Adunării Naţionale şi Senatului. Propunerea de numire făcută

de Preşedintele Republicii se

supune avizului comisiilor

permanente competente din

cadrul ambelor Camere;

propunerea făcută de

Preşedintele Adunării Naţionale

se avizează de comisia

permanentă competentă din

cadrul Adunării, iar cea făcută

de Preşedintele Senatului

urmează aceeaşi regulă.

Preşedintele Republicii nu

poate proceda la numire dacă

voturile negative din fiecare

comisie reprezintă cel puţin 3/5

din totalul voturilor exprimate în

ambele comisii. Preşedinţii

Adunărilor legislative nu pot

face numirea dacă voturile

negative ale comisiei de resort

(din cadrul respectivei Camere)

însumează cel puţin 3/5 din

voturile exprimate. În cazul unui

vot negativ, se face o nouă

propunere de numire.
	Durata mandatului

este 9 ani. 
(La fiecare 3 ani,
Consiliul se
reînnoieşte cu 3
membri.)
	Autoritatea care are

competenţa desemnării

membrilor Consiliului

Constituţional nu are şi

competenţa revocării acestora.  


	- Constituţie
(art.56-63)

- Legea 

constituţională

nr.2008-724

privind 

modernizarea

celei de-a V-a

Republici

- Ordonanţa

Nr.58-1067

referitoare la

Legea organică

privind Consiliul

Constituţional


	Germania
	Conform art.94 din Constituţie,

Curtea Constituţională Federală

este formată din 16 membri

(judecători federali şi alţi

membri). Jumătate din aceştia

sunt aleşi de Bundestag, iar

cealaltă jumătate de Bundesrat,

cu o majoritate de 2/3 din

numărul membrilor fiecărei

Camere. 6 din cei 8 judecători

desemnaţi de fiecare Cameră

sunt aleşi dintre judecătorii

instanţelor federale.

Judecătorii numiţi de Bundesrat sunt aleşi direct de acesta (art.7

din Legea privind Curtea

Constituţională Federală), iar

judecătorii numiţi de Bundestag

sunt aleşi indirect, de un comitet

elector compus din 12 membri

(aleşi conform principiului

reprezentării proporţionale).

Pentru alegerea de către

comitetul elector şi Bundesrat

este necesară o majoritate de

2/3. 


	Mandat unic de 12

ani, fără a se

depăşi vârsta limită de pensionare

(sfârşitul lunii în

care judecătorul

împlineşte 68 de

ani). 

Judecătorii îşi

continuă activitatea

până la numirea

unui succesor.


	Conform art.105 din Legea

privind Curtea Constituţională

Federală, Curtea îl poate

autoriza pe Preşedintele

Federal să dispună retragerea

unui judecător pe motiv de

incapacitate permanentă de

exercitare a atribuţiilor sau

revocarea acestuia în cazul

condamnării definitive pentru o

faptă nedemnă/ la pedeapsa

închisorii mai mare de 6 luni

sau în cazul săvârşirii unei

grave abateri disciplinare care

exclude posibilitatea menţinerii

sale în funcţie.

Numai plenul Tribunalului

Constituţional Federal, alcătuit

din toţi cei 16 judecători, este

competent să decidă, cu o

majoritate de 2/3, asupra

iniţierii procedurii. În cazul

revocării pe motiv de

condamnare penală sau de

gravă abatere disciplinară,

judecătorul îşi pierde toate

drepturile aferente statutului

său.
	- Constituţie
(art.94)

- Legea privind

Curtea

Constituţională

Federală


	Irlanda
	Curtea Supremă este tribunalul

de ultimă instanţă cu competenţe

de control al constituţionalităţii.

Aceasta judecă recursurile

Împotriva hotărârilor Înaltei Curţi

care, în baza art.34.3.2. din

Constituţie, se pronunţă în primă

Instanţă asupra constituţionalităţii

legilor.

Parlamentul naţional nu are un

rol direct în numirea judecătorilor

la Curtea Supremă. Potrivit

Constituţiei, Guvernul are atribuţii

în numirea judecătorilor. După

selecţionarea candidaturilor,

Guvernul îl înştiinţează pe

Preşedintele Irlandei cu privire la

nominalizare, urmând ca

Preşedintele să procedeze la

numire.

Întrucât Guvernul răspunde

pentru deciziile sale în faţa

Parlamentului, membrii

Parlamentului pot critica/contesta

deciziile luate în această privinţă.


	
	Un judecător poate fi revocat

din funcţie numai pentru

„conduită necorespunzătoare

sau incapacitate, printr-o

rezoluţie adoptată de cele două Camere ale

Parlamentului.

Nicio altă instituţie, inclusiv

Guvernul sau Preşedintele, nu

este abilitată să revoce un

judecător.”
	- Constituţie
(art.34.3.2.; art.

35.4.1)



	Italia
	Curtea Constituţională este

compusă din 15 judecători,

dintre care: 5 sunt desemnaţi de

Parlament, 5 de cele mai înalte

instanţe judecătoreşti (Curtea de

Casaţie – 3; Consiliul de Stat – 1

şi Curtea de Conturi – 1), iar 5

sunt numiţi de Preşedintele

Republicii.

Judecătorii desemnaţi de 

Parlament sunt aleşi în şedinţa

comună a celor două Camere.

Pentru alegerea acestora se

desfăşoară mai multe tururi de

scrutin, în primele 3 fiind

necesară o majoritate de 2/3 din numărul total al parlamentarilor, după care o majoritate de 3/5 (din acelaşi număr total). Un

asemenea prag ridicat constituie garanţia faptului că persoana

desemnată nu este aleasă

exclusiv de forţele aflate la

guvernare. 
	Mandat unic de 9 ani.

	Competenţa revocării

membrilor Curţii

Constituţionale

revine în exclusivitate Curţii.

	- Constituţie

(art.135)

- Legea 

constituţională

nr.1/1948

- Legea 

constituţională

nr.1/1953



	Letonia
	Curtea Constituţională este

formată din 7 judecători (art.3 din

Legea privind Curtea

Constituţională). Judecătorii

constituţionali sunt validaţi de

Parlament, cu votul majoritar a

minimum 51 de parlamentari.

Un număr de 3 judecători sunt

propuşi de cel puţin 10 membri ai

Parlamentului, 2  sunt propuşi de Cabinetul de Miniştri, iar 2 de Curtea Supremă. 


	Durata mandatului este de10 ani (sau

până la împlinirea

Vârstei de 70 de ani).
	Revocarea unui judecător

constituţional intră în

competenţa exclusivă a Curţii, fiind posibilă numai în cazurile prevăzute de lege şi în

conformitate cu procedura

stabilită de Legea privind

Curtea Constituţională.


	- Constituţie

(art.85)

- Legea privind
Curtea

Constituţională


	Lituania
	Procedura de numire a

judecătorilor constituţionali este

stabilită expressis verbis de

art.103 din Constituţie şi detaliată

de art.4 din Legea privind Curtea

Constituţională. 

Conform Constituţiei, propunerile

de candidaţi se fac de

Preşedintele Republicii

(reprezentând executivul),

preşedintele Parlamentului

(reprezentând legislativul) şi

preşedintele Curţii Supreme

(reprezentând puterea

judecătorească).

Judecătorii Curţii Constituţionale

sunt numiţi de Parlament, prin

hotărâre, iar preşedintele Curţii Constituţionale este desemnat de

Parlament, din rândul

judecătorilor, la propunerea

Preşedintelui Republicii.


	Mandat unic de

9 ani.
	Judecătorul constituţional

poate fi revocat în baza art.74 din Constituţie, care prevede

procedurile de punere sub

acuzare. Mandatul de

judecător al Curţii

Constituţionale încetează

odată cu adoptarea de către

Parlament, cu un vot

majoritar de 3/5 din numărul

membrilor săi, a hotărârii de

revocare, în cazul încălcării

grave a Constituţiei sau

jurământului, ori în cazul

săvârşirii unei infracţiuni.

Parlamentul poate adopta o

astfel de hotărâre numai după

primirea concluziilor Curţii

Constituţionale prin care s-a

constatat că judecătorul în

cauză a încălcat grav

Constituţia.

Parlamentul poate adopta o

hotărâre privind încetarea

mandatului de judecător la

Curtea Constituţională şi în

alte două situaţii:

a. la propunerea Preşedintelui

Parlamentului, dacă un

judecător constituţional îşi

exprimă intenţia de a

demisiona din funcţie; 

b) în baza deciziei Curţii

Constituţionale şi a raportului

comisiei medicale constituită

prin ordinul ministrului

sănătăţii, prin care se constată că judecătorul se află în

imposibilitatea de a-şi exercita

funcţia din motive de sănătate,

absentând o perioadă mai

mare de 4 luni în cursul unui an sau dacă suferă de o boală

incurabilă/o afecţiune de lungă

durată care-l împiedică să-şi

exercite atribuţiile.


	- Constituţie
(art.103, 74)

- Legea privind

Curtea

Constituţională


	Luxemburg
	Curtea Constituţională este

formată din 9 membri –

preşedinte, vicepreşedinte şi 7

consilieri, numiţi de Marele Duce.

Parlamentul nu intervine în

procedura de numire a acestora.

Preşedintele Curţii Superioare de Justiţie, preşedintele

Tribunalului Administrativ şi 2

consilieri de la Curtea de

Casaţie sunt membri de drept ai

Curţii Constituţionale. Ceilalţi 5

membri, care trebuie să aibă

calitatea de magistrat – sunt

numiţi de Marele Duce, cu

avizul comun al Curţii

Superioare de Justiţie şi al

Tribunalului Administrativ.


	Membrii Curţii

continuă să îşi

exercite funcţiile în

cadrul organului

jurisdicţional de

origine. Încetarea

funcţiilor membrilor

de drept al Curţii

Constituţionale şi

încetarea temporară/definitivă

a funcţiei de

magistrat antrenează şi

încetarea funcţiilor din cadrul Curţii.
	Revocarea judecătorilor

constituţionali intră în

competenţa Curţii

Constituţionale. 


	Legea din 27
iulie 1997

privind

organizarea

Curţii Constituţionale


	Malta
	Toţi judecătorii instanţelor

superioare, inclusiv

judecătorii Curţii Constituţionale,  sunt numiţi de Preşedintele

Republicii, la propunerea

Primului-ministru.

(Potrivit art.11.1 din Codul de

organizare şi de procedură

civilă, Preşedintele Maltei

numeşte pe fiecare dintre

judecători la instanţa, camera

sau secţia la care acesta

urmează să îşi desfăşoare

activitatea. De asemenea

Preşedintele Maltei are

competenţa de a dispune

transferul judecătorilor la o altă

instanţă, secţie sau cameră.)
	Toţi judecătorii

rămân în funcţie

până la împlinirea vârstei de 65 de

ani.
	Judecătorii pot fi revocaţi

numai de Preşedintele Maltei,

la cererea Parlamentului,

votată de cel puţin 2/3 din

numărul total de membri.

Judecătorii pot fi revocaţi doar

pe motiv de imposibilitate de

exercitare a atribuţiilor (ca

urmare a unei incapacităţi

fizice sau psihice sau din altă

cauză) ori pentru abateri grave.


	Constituţie

(art.96)

	Polonia
	Cei 15 judecători constituţionali

sunt numiţi, individual, de către Camera Deputaţilor (Seim).

Procedura de numire a

este reglementată de art.194.1

din Constituţie şi de art.5.2 şi 5.4

din Legea din 1997 privind

Tribunalul Constituţional. 

Candidaţii pentru această

funcţie sunt propuşi de cel puţin

50 de deputaţi sau de Prezidiul Camerei Deputaţilor
. După

avizarea candidaţilor de către

Comisia pentru justiţie şi

drepturile omului, judecătorii

sunt aleşi de Seim cu majoritate

absolută de voturi, în prezenţa a

cel puţin jumătate din numărul

total al deputaţilor.

	Durata mandatului unic este de 9 ani.
	Revocarea judecătorilor

constituţionali intră în

competenţa Tribunalului

Constituţional. 


	- Constituţie

(art.194)

- Legea din

1997 privind

Tribunalul

Constituţional


	Portugalia
	Tribunalul Constituţional este

format din 13 membri (art.222-1

din Constituţie). Parlamentul are dreptul de a numi 10 judecători,

aleşi cu o majoritate de 2/3 din

numărul deputaţilor prezenţi, cu

condiţia ca acest procentaj să fie

mai mare decât majoritatea

absolută a tuturor

parlamentarilor.

Ceilalţi 3 judecători sunt cooptaţi de către colegii lor (procedura de cooptare). 


	Mandat unic de

9 ani.
	
	- Constituţie

(art.222)

- Legea

nr. 28/1982

privind

Tribunalul

Constituţional


	România
	Curtea Constituţională se

compune din 9 judecători: 3

judecători sunt numiţi de

Camera Deputaţilor, 3 de Senat

şi 3 de Preşedintele României. Art.142.5 din Constituţie

prevede sistemul de reînnoire

periodică a 1/3 din numărul

judecătorilor constituţionali.

Legea 47/1992 prevede că

propunerile de candidatură se

depun la Comisia juridică a

fiecărei Camere de grupurile

parlamentare, de deputaţi şi de

senatori.  Candidaţii sunt

audiaţi de comisie şi de plenul

Camerei, iar raportul Comisiei

juridice se va referi, motivat, la

toţi candidaţii. Fiecare Cameră

a Parlamentului numeşte în

funcţia de judecător, cu votul

majorităţii membrilor, la

propunerea Biroului permanent

şi pe baza recomandării

Comisiei juridice, candidatul care

a obţinut cel mai mare număr de

voturi. 


	Durata mandatului

este de 9 ani.
	Judecătorii Curţii

Constituţionale nu pot fi

revocaţi de autorităţile care

i-au numit. 


	- Constituţie

(Titlul V,

art.142-147)

- Legea

nr.47/1992

privind 

organizarea şi

funcţionarea

Curţii

Constituţionale



	Slovacia
	Cei 13 judecători ai Curţii

Constituţionale sunt numiţi de

Preşedintele Republicii, pe baza propunerilor prezentate de

Consiliul Naţional.

Consiliul Naţional propune un

număr dublu de candidaţi

pentru judecătorii ce urmează a

fi numiţi.


	Durata mandatului

este de 12 ani.
	Revocarea unui judecător

constituţional intră în

competenţa Preşedintelui

Republicii.

	- Constituţie
(art.134.2, 

art.138)

- Legea nr.38/

1993 privind

organizarea şi

procedurile

Curţii

Constituţionale


	Slovenia
	Cei 9 judecători ai Curţii

Constituţionale sunt aleşi de

Adunarea Naţională, cu votul

Majoritar al tuturor deputaţilor, la propunerea Preşedintelui

Republicii.

După primirea înştiinţării

Preşedintelui Curţii 

Constituţionale referitoare la

vacantarea unui post de

judecător constituţional, 

Preşedintele Republicii dispune

publicarea, în termen de 30 de

zile, în Monitorul Oficial, a

anunţului referitor la posibilitatea

depunerii candidaturilor;

candidaturile trebuie însoţite de o

prezentare motivată, precum şi

de consimţământul scris privind

acceptarea candidaturii de

către cel în cauză. Preşedintele

Republicii nu este obligat să

facă propuneri din rândul

persoanelor care şi-au prezentat

candidatura, având posibilitatea

de a face alte propuneri. 


	Mandat unic de

9 ani.
	Judecătorii constituţionali pot fi

revocaţi de Adunarea

Naţională în condiţiile

prevăzute de art.19 din Legea

privind Curtea Constituţională

şi pentru motivele stabilite de art.164 din Constituţie,

respectiv: 1. la cererea

judecătorului; 2. ca urmare a

unei condamnări la pedeapsa

cu închisoarea; 3. ca urmare a

pierderii permanente a

capacităţii de exercitare a

atribuţiilor.

Preşedintele Republicii poate

propune Adunării Naţionale

revocarea mandatului de

judecător. 


	- Constituţie

(art.163-165)

- Legea privind

Curtea Constituţională (art.11-14)


	Spania
	Cei 12 magistraţi ai Tribunalului Constituţional sunt numiţi de

Rege, la propunerea

următoarelor 4 organe

constituţionale: Parlament, care

desemnează 8 judecători (4

Congresul Deputaţilor şi 4

Senatul); Guvern, care

desemnează 2 judecători şi

Consiliul General al Puterii

Judecătoreşti, care

desemnează 2 judecători

(art.159 din Constituţie).
	Mandatul magistraţilor este

de 9 ani, fără

posibilitatea realegerii imediate,

exceptând cazul în

care au exercitat

funcţia pentru o

perioadă mai mică

de 3 ani (art.16.4

din Legea organică

privind Tribunalul

Constituţional).
	Numai Tribunalul

Constituţional poate revoca un judecător constituţional.


	- Constituţie
(art.159)

- Legea

organică nr.2/1979 privind

Tribunalul

Constituţional



	Ungaria
	Curtea Constituţională este

compusă din 11 membri, aleşi

de Parlament. Cu avizul

Comisiei juridice, pentru

administraţie şi justiţie,

Parlamentul îi alege

cu un vot majoritar de 2/3.

Desemnarea judecătorilor se

face de către Comisia pentru

numiri, formată din membri ai

grupurilor parlamentare.

Comisia are un număr de

membri cuprins între 9 şi 15 , în

funcţie de mărimea grupurilor

parlamentare.
	Membrii Curţii

Constituţionale sun

 aleşi pentru un

mandat de 9 ani şi

pot fi realeşi o

singură dată.


	Membrii Curţii Constituţionale

nu pot fi revocaţi de

Parlament.


	- Constituţie
- Legea privind

Curtea

Constituţională




Anexa 2

Rolul parlamentului în reglementarea organizării şi

funcţionării  instanţei constituţionale

	Stat membru
	Elaborarea/modificarea legii privind organizarea şi funcţionarea Curţii Constituţionale



	Austria
	Organizarea şi funcţionarea Curţii Constituţionale sunt reglementate prin lege federală, pe care, în principiu, legiuitorul o poate modifica fără nici o restricţie. Întrucât normele fundamentale ale legii sunt cuprinse în Constituţia federală, Parlamentul nu poate altera în mod semnificativ caracterul justiţiei constituţionale.

Când se preconizează modificarea prevederilor legale referitoare la Curtea Constituţională, de obicei, are loc o consultare, prin intermediul preşedintelui Curţii, care discută modificările propuse împreună cu toţi judecătorii constituţionali.



	Belgia
	La baza jurisdicţiei constituţionale se află dispoziţii care beneficiază de cel mai înalt statut în ierarhia normativă, modificarea normelor care guvernează organizarea şi funcţionarea Curţii Constituţionale fiind destul de complicată.
 

În cazul modificării legii organice, din punct de vedere legal, Curtea nu are posibilitatea de a participa la procesul legislativ. Totuşi, între Parlament şi Curtea Constituţională, au loc contacte neoficiale, care, uneori, au o nuanţă mai formală - de exemplu, atunci când preşedinţii Curţii sunt invitaţi să îşi prezinte opinia în Cameră sau în Senat. În astfel de situaţii, punctele de vedere exprimate fac parte din lucrările pregătitoare ale procesului legislativ.



	Cipru
	Înainte de orice modificare a legii privind organizarea Curţii Supreme, Parlamentul solicită punctul de vedere al Curţii. Preşedintele Curţii Supreme este invitat în faţa comisiei parlamentare competente, pentru a prezenta poziţia Curţii cu privire la modificările propuse.



	Estonia
	Deşi nicio lege nu prevede obligaţia Parlamentului de a solicita avizul Curţii Supreme în cazul modificării legislaţiei privind organizarea Curţii/normele de procedură în materia contenciosului constituţional, atât Curtea Supremă, cât şi Consiliul pentru Administrarea Instanţelor Judiciare sunt, de regulă, consultate în etapa de avizare a proiectului de lege în cauză.



	Germania
	Nu există dispoziţii la nivel constituţional/de lege care să prevadă explicit obligaţia consultării Curţii Constituţionale Federale anterior introducerii modificărilor în domeniu.

Curtea Constituţională Federală este consultată înainte de a se proceda la modificarea legii de reglementare, în virtutea principiului loialităţii federale (principiu constituţional care impune colaborarea şi respectul reciproc între organele statului). 



	Irlanda
	În practică, Curtea Supremă este consultată cu privire la orice modificare legislativă care vizează organizarea şi funcţionarea acesteia.


	Letonia
	Parlamentul are dreptul exclusiv de a modifica Legea privind Curtea Constituţională. De obicei, când modifică această lege, Parlamentul consultă Curtea.


	Lituania
	La adoptarea/modificarea legii de reglementare a Curţii Constituţionale, Parlamentul urmează procedura comună de legiferare, care nu prevede condiţia avizului instituţiei interesate.

Totuşi, în procesul de redactare a amendamentelor la Legea privind Curtea Constituţională, sunt organizate consultări cu Curtea.



	Luxemburg
	Parlamentul poate amenda legea de organizare şi funcţionare a Curţii Constituţionale. Când este sesizat cu un proiect de modificare a acestei legi, Parlamentul solicită, de regulă, avizul Curţii.



	Polonia
	Parlamentul nu are obligaţia legală de a consulta Tribunalul Constituţional cu privire la conţinutul proiectelor pentru modificarea legii de reglementare a acestuia.

În practică, însă, Tribunalul este consultat în această privinţă, existând şi posibilitatea participării unui reprezentant al Tribunalului la procedura parlamentară, în vederea prezentării poziţiei Tribunalului în cadrul comisiilor parlamentare de resort.



	Portugalia
	Nu există nicio prevedere constituţională care să oblige Parlamentul să aibă consultări prealabile cu Curtea în cazul modificării legii de organizare şi funcţionare a acesteia. Acest lucru nu exclude consultarea judecătorului constituţional în afara unui cadru formal.



	Slovenia
	Nu există un temei juridic care să-l oblige pe legiuitor să obţină avizul prealabil al Curţii Constituţionale. 

În practică, preşedintele Adunării Naţionale invită Curtea Constituţională să-şi prezinte opinia cu privire la proiectul de lege privind modificarea organizării şi funcţionării acesteia, la începutul procedurii legislative. A devenit o uzanţă ca legea de reglementare a Curţii Constituţionale să nu se modifice fără consultarea prealabilă a acesteia.




Anexa 3
Reglementarea controlului de constituţionalitate al Regulamentelor parlamentare
	Stat membru
	Reglementarea controlului de constituţionalitate al Regulamentelor parlamentare



	Austria
	Regulamentul Consiliului Naţional are rang de lege, a cărei constituţionalitate (inclusiv în ce priveşte procedura de adoptare) poate fi poate fi supusă controlului Curţii Constituţionale (similar oricărei legi federale).



	Estonia
	Secţia de control constituţional din cadrul Curţii Supreme exercită controlul asupra legislaţiei cu aplicabilitate generală (acte normative): legi adoptate de Parlament, reglementări adoptate de Guvern, ministere şi autorităţi locale (Legea privind procedura controlului judiciar de constituţionalitate, Capitolul 2).  Secţia poate examina hotărârile adoptate de Parlament, de Biroul permanent al acestuia şi de Preşedintele Republicii (Capitolul 3 din legea menţionată).



	Franţa
	În aplicarea art.61, alin.1 din Constituţie, Regulamentele Camerelor parlamentare şi modificările acestora se supun controlului sistematic exercitat de Consiliul Constituţional.

„Art.61

Legile organice, înainte de promulgare, propunerile de lege menţionate la art.11, înainte de a fi supuse referendumului şi Regulamentele Adunărilor parlamentare, înainte de punerea în aplicare, trebuie supuse Consiliului Constituţional care se pronunţă asupra conformităţii acestora cu Constituţia.

În aceleaşi scopuri, legile pot fi trimise la Consiliul Constituţional, anterior promulgării, de către Preşedintele Republicii, Primul ministru, Preşedintele Adunării Naţionale, Preşedintele Senatului sau un număr de 60 de deputaţi sau 60 de senatori.

În cazurile prevăzute la cele două alineate precedente, Consiliul Constituţional trebuie să se pronunţe în termen de o lună. Totuşi, la solicitarea Guvernului, în caz de urgenţă, termenul este de 8 zile.

În toate aceste cazuri, sesizarea Consiliului Constituţional suspendă termenul de promulgare.”



	Germania
	Există o serie de proceduri prin care prevederile regulamentelor Parlamentului pot deveni – parţial direct sau numai indirect – obiect al controlului exercitat de Curtea Federală Constituţională. Astfel, în cadrul controlului normativ abstract, la cererea Guvernului Federal, a guvernului de land sau a 1/3 din membrii Bundestag-ului, Curtea poate examina şi compatibilitatea unei norme de drept federal cu Legea fundamentală. În sensul acestei prevederi, noţiunea de „drept federal” înglobează norme juridice de la toate nivelurile ierarhice, inclusiv regulamentele interne ale organelor constituţionale. În practică, însă, Regulamentele Bundestag-ului nu au fost verificate cu această procedură. 

În schimb, dispoziţii din Regulamentul Bundestag-ului au făcut în mai multe rânduri obiectul controlului în cadrul procedurii de soluţionare a litigiilor organice. În asemenea cazuri, la cererea unui organ sau a unei structuri a acestuia, învestite cu drepturi proprii de Legea fundamentală/regulamentul intern al unui organ suprem al Federaţiei, prin care se reclamă încălcarea sau ameninţarea directă a drepturilor/obligaţiilor ce le sunt atribuite de Legea fundamentală, fie printr-un act, fie prin omisiune a unui alt organ, Curtea Constituţională Federală examinează dacă măsura contestată a încălcat sau nu Legea fundamentală.


	Lituania
	Competenţa Curţii Constituţionale este consacrată de art.102 şi 105 din Constituţie. Curtea Constituţională verifică dacă legile şi alte acte adoptate de Parlament sunt sau nu conforme cu Constituţia.

Nici Constituţia şi nici Legea privind Curtea Constituţională nu prevăd textual că obiectul controlului exercitat de Curte îl constituie şi constituţionalitatea normelor din Statutul Parlamentului. Aceste atribute ale Curţii Constituţionale provin din principiile supremaţiei Constituţiei, al statului de drept, al ierarhiei actelor juridice şi din alte imperative constituţionale. În jurisprudenţa sa, Curtea Constituţională a statuat că, potrivit Constituţiei, nicio lege/act adoptată/adoptat de Parlament nu poate fi exclusă/exclus de la controlul Curţii Constituţionale în ceea ce priveşte conformitatea acesteia cu Constituţia şi legile constituţionale. 



	Polonia
	În conformitate cu art.188.3 din Constituţie, Tribunalul Constituţional poate verifica „dispoziţiile legale emise de organele centrale de stat”. Cele două Camere ale Parlamentului pot fi considerate organe centrale de stat. Regulamentele acestora aparţin categoriei „actelor normative” şi pot fi supuse controlului exercitat de Tribunal.



	România
	Regulamentele parlamentare nu se încadrează în categoria legilor. Dar, potrivit art.76.1 din Constituţie, hotărârile privind Regulamentele Camerelor se adoptă, ca şi legile organice, cu votul majorităţii membrilor fiecărei Camere.

Conform art.146.c din Constituţie, Curtea Constituţională „se pronunţă asupra constituţionalităţii Regulamentelor Parlamentului (…).”



	Slovenia
	Nici Constituţia, nici legea nu prevăd în mod expres o competenţă de control în privinţa Regulamentului Adunării Naţionale. Cu toate acestea, Curtea Constituţională a statuat, în Decizia UI-40/96 din 3 aprilie 1997, că are competenţa de a verifica Regulamentul Adunării Naţionale. Curtea a constatat că Regulamentul nu este o lege în sens strict formal, dar „din punct de vedere formal (…) constituie un act juridic cu natură unică şi care reglementează chestiuni de organizare internă şi funcţionare a Adunării Naţionale, procedurile de adoptare a actelor, precum şi relaţiile dintre Adunarea Naţională şi celelalte organe ale statului.” În măsura în care se referă la procedura legislativă şi la relaţiile cu celelalte organe ale statului, Regulamentul este un act cu caracter general, care, în ierarhia normativă, are rang de lege (deşi formal nu este lege).



	Spania
	În dreptul spaniol, Regulamentele parlamentare au valoare/putere de lege.

Tribunalul Constituţional are competenţe de control asupra Regulamentelor parlamentare (atât ale Camerei Deputaţilor şi Senatului, cât şi ale Adunărilor legislative ale celor 17 Comunităţi Autonome). Acest lucru este expres reglementat de Legea organică privind Tribunalul Constituţional (art.27.2, literele d şi f).



	Ungaria
	Conform art.1, literele a) şi b) din Legea privind Curtea Constituţională, aceasta exercită controlul ex ante şi ex post asupra Regulamentului Parlamentului.



Anexa 4

Actele supuse controlului de constituţionalitate 

	Stat membru


	Acte supuse controlului de constituţionalitate

	Austria
	Legile. Sunt supuse controlului de constituţionalitate atât legile federale, cât şi legislaţia la nivel de land (corespunzător structurii de stat federativ).

Având în vedere că, potrivit Constituţiei, anumite amendamente constituţionale de esenţă (aşa-numita „revizuire totală a Constituţiei”, prin aceasta înţelegându-se revizuirea principiilor de bază ale Constituţiei, ca de exemplu forma republicană de guvernământ sau principiile democratice) reclamă imperativ organizarea unui referendum, Curtea Constituţională examinează şi dacă printr-o lege constituţională nu s-au adus profunde modificări Constituţiei, fără ca acestea să fi fost supuse referendumului. În această privinţă, Curtea verifică şi constituţionalitatea legilor constituţionale.

Regulamentele - norme juridice generale adoptate de autorităţile administrative. Conform art.18 din Constituţie, orice autoritate administrativă este abilitată să emită prevederi detaliate în baza unei legi (aşa-numitele regulamente de aplicare sau regulamente de executare a legii), în limitele domeniului de competenţă. Curtea Constituţională verifică legalitatea acestor regulamente, examinând totodată dacă legea în baza căreia au fost adoptate le-a stabilit cu suficientă exactitate conţinutul. În caz contrar, Curtea urmează a controla constituţionalitatea legii pe motiv de imprecizie normativă.

Curtea Constituţională poate verifica tratatele /alte acorduri internaţionale, situaţie în care se aplică regulile procedurii de control asupra legilor/regulamentelor, în funcţie de poziţia pe care acestea o ocupă în ierarhia dreptului naţional.

- Acordurile încheiate între Federaţie şi landuri, respectiv între landuri, în sfera de competenţă ce le revine (art.138.a din Constituţie)

Conform Constituţiei federale, între Federaţie şi landuri, precum şi între landuri pot fi încheiate acorduri care se supun regimului tratatelor internaţionale (deşi landurile nu sunt subiect de drept internaţional). Aceste acorduri sunt direct obligatorii numai faţă de organele federaţiei şi de land, inclusiv faţă de organele legislative ale acestora, nu însă şi în raport cu alţi destinatari. Curtea Constituţională verifică legalitatea încheierii unui astfel de acord, precum şi îndeplinirea, de către Federaţie sau land, a obligaţiilor şi îndatoririlor ce decurg din acesta. 

- Tratatele de stat (art.140.a din Constituţie)

Curtea Constituţională poate verifica tratate de stat/alte acorduri internaţionale, situaţie în care se aplică regulile procedurii de control asupra legilor/regulamentelor, în funcţie de poziţia pe care o ocupă în ierarhia dreptului naţional.



	Belgia
	Curtea Constituţională are competenţă exclusivă în ceea ce priveşte controlul de constituţionalitate al actelor legislative, însă nu deţine atribuţii de control asupra actelor puterii executive.

Belgia este un stat federal, în care puterea legislativă este partajată între statul federal şi entităţile federate; Curtea Constituţională exercită prerogative de control atât asupra normelor adoptate de Parlamentul federal, cât şi asupra celor adoptate de parlamentele entităţilor federate.

Controlul Curţii Constituţionale asupra normelor cu putere de lege se exercită, potrivit Constituţiei, după adoptarea acestora, fiind deci un control a posteriori. 

Curtea Constituţională are competenţa controlului de constituţionalitate al tratatelor internaţionale.



	Cehia
	Legile. Sesizarea prin care se solicită invalidarea legii sau a unei părţi din aceasta poate fi înaintată de: Preşedintele Republicii; un grup de cel puţin 41 de deputaţi/cel puţin 17 senatori; un complet al Curţii Constituţionale (în legătură cu judecarea unei plângeri individuale de neconstituţionalitate); Guvern; persoana care a formulat o plângere individuală de neconstituţionalitate sau o cerere de redeschidere a procedurii.

Diferite reglementări. Cererile de anulare a acestor alte reglementări/dispoziţii ale acestora pot fi înaintate de: Guvern; un grup de cel puţin 25 de deputaţi/cel puţin 10 senatori; un complet al Curţii Constituţionale, în legătură cu judecarea unei plângeri individuale de neconstituţionalitate; persoana care a formulat o plângere individuală de neconstituţionalitate sau o cerere de redeschidere a procedurii; organul reprezentativ al unei regiuni; avocatul poporului; Ministerul de Interne, în cazul unui decret cu caracter general obligatoriu emis de o municipalitate, regiune sau de capitala Praga; ministerul interesat/alt organ al administraţiei centrale în cazul unei petiţii pentru anularea unui ordin emis de o regiune sau de capitala Praga; directorul unei autorităţi regionale, în cazul unei petiţii pentru anularea unui ordin municipal; un organ municipal reprezentativ, în cazul unei petiţii pentru anularea unei reglementări emise de regiunea căreia îi aparţine respectiva municipalitate.

Tratatele internaţionale

Controlul a priori asupra constituţionalităţii tratatelor internaţionale este singura procedură prin care se efectuează controlul preventiv.

În temeiul art.87.2 din Constituţie,  sesizarea privind verificarea conformităţii unui tratat internaţional cu o lege constituţională, poate fi făcută de: una din Camerele Parlamentului (în intervalul cuprins între data prezentării tratatului internaţional spre aprobare în vederea ratificării şi data aprobării acestuia); un grup de cel puţin 41 deputaţi/cel puţin 17 senatori (în intervalul cuprins între data la care Parlamentul şi-a dat acordul pentru ratificarea tratatului internaţional şi data ratificării acestuia de către Preşedintele Republicii); un grup de cel puţin 41 deputaţi/cel puţin 17 senatori (în intervalul cuprins între data anunţării rezultatelor referendumului prin care se aprobă ratificarea unui tratat internaţional şi data ratificării acestuia de către Preşedintele Republicii); Preşedintele Republicii (de la data prezentării spre ratificare a tratatului internaţional).

În afară de iniţiatorul cererii, la procedura desfăşurată în faţa Curţii sunt reprezentate următoarele instituţii: Parlamentul, Preşedintele şi Guvernul.

Procedura se poate finaliza cu una din următoarele soluţii:

- pronunţarea unei decizii de neconstituţionalitate, în care se precizează dispoziţia constituţională cu care tratatul intră în conflict; acest tip de decizie negativă împiedică ratificarea tratatului internaţional până la data eliminării contrarietăţii;

- pronunţarea unei decizii prin care se statuează că ratificarea tratatului internaţional nu intră în conflict cu ordinea constituţională.



	Danemarca
	Sunt supuse controlului de constituţionalitate legile adoptate de Parlament, precum şi hotărârile Parlamentului.

De asemenea, sunt supuse acestui control ordinele executive şi hotărârile Guvernului, precum şi deciziile emise de organismele administrative.


	Estonia
	Secţia de control constituţional exercită controlul legislaţiei cu aplicabilitate generală, al hotărârilor Parlamentului, Biroului Permanent al Parlamentului şi Preşedintelui Republicii. De asemenea, soluţionează recursurile şi contestaţiile împotriva hotărârilor comisiilor electorale.



	Franţa
	Consiliul Constituţional exercită un control sistematic (art.61.1 din Constituţie) asupra: legilor organice (înainte de promulgare); propunerilor de lege care se aprobă prin procedură referendară (înainte de a fi supuse referendumului); Regulamentelor Camerelor parlamentare.

Consiliul Constituţional poate exercita controlul a priori privind: 

- tratatele, înainte de a fi autorizate spre ratificare sau aprobare, la sesizarea Preşedintelui Republicii, a Primului ministru, a Preşedintelui Adunării Naţionale, a Preşedintelui Senatului, a unui număr de 60 de deputaţi/senatori (art.61-2 din Constituţie);

- legile ordinare, înainte de promulgare, la sesizarea Preşedintelui Republicii, a Primului ministru, a Preşedintelui Adunării Naţionale, a Preşedintelui Senatului, a unui număr de 60 de deputaţi/senatori (art.61-2 din Constituţie);

- legile cu statut teritorial din Noua-Caledonie, înainte de promulgarea acestora, la sesizarea Înaltului Comisar din Noua Caledonie, a Guvernului, a Preşedintelui Congresului, a preşedintelui uneia din adunările de provincie sau a unui număr de 18 membri ai Congresului din Noua Caledonie (art.104 din Legea organică din 19 martie 1999).

De la 1 martie 2010, Consiliul Constituţional exercită, pe calea chestiunii prealabile de constituţionalitate, controlul a posteriori asupra oricăror dispoziţii legale în vigoare, la sesizarea Consiliului de Stat/Curţii de Casaţie, în legătură cu o excepţie, ridicată în cursul unui proces aflat pe rolul instanţei de judecată, referitoare la conformitatea acestor prevederi „cu drepturile şi libertăţile garantate de Constituţie” (art.61-1 din Constituţie).



	Irlanda
	Curtea Supremă se pronunţă asupra constituţionalităţii legilor adoptate de Parlament, în cadrul controlului a priori. 

În cadrul controlului a posteriori, Curtea Supremă exercită controlul constituţionalităţii legilor şi controlul judecătoresc asupra legislaţiei secundare, a actelor/măsurilor adoptate de Guvern/organele de stat pentru stabilirea compatibilităţii acestora cu Constituţia şi cu principiile care derivă din Constituţie.



	Italia
	Fac obiect al controlului de constituţionalitate legile şi actele normative cu putere de lege, în sfera acestora intrând numeroase acte normative: legile adoptate de Parlament, decretele legislative adoptate în baza unei delegări (acte normative emise de Executiv în virtutea abilitării acordate de Parlament) şi decretele-legi (acte normative emise de executiv ca reacţie urgentă şi necesară la anumite situaţii de urgenţă şi care, după 60 de zile, trebuie convertite în lege adoptată de Parlament).

Curtea se poate pronunţa şi asupra constituţionalităţii legislaţiei adoptate de Regiuni şi de cele două provincii autonome cărora Constituţia le-a conferit atribuţii de legiferare (provinciile Bolzano şi Trento, care formează Regiunea Trentino-Alto Adige). 

Controlul de constituţionalitate poartă şi asupra decretelor prezidenţiale prin care se declară abrogarea unei legi/unui alt act normativ în urma unui referendum (art.75 din Constituţie).



	Letonia
	Conform art.16 din Legea privind Curtea Constituţională, aceasta se pronunţă asupra: constituţionalităţii legilor şi acordurilor internaţionale semnate de Letonia sau la care aceasta este parte; conformităţii altor acte normative/dispoziţii din acestea cu normele (actele) cu forţă juridică superioară; legalităţii altor acte ale Parlamentului, ale Cabinetului de Miniştri, Preşedintelui Republicii, Preşedintelui Parlamentului şi Primului-ministru, exceptând actele administrative; conformităţii normelor juridice naţionale cu acordurile internaţionale la care Letonia este parte. 



	Lituania
	Conform art.102 şi 105 din Constituţie, funcţia principală a Curţii Constituţionale este cea de verificare a constituţionalităţii şi legalităţii actelor juridice adoptate de Parlament, Guvern şi Preşedintele Republicii. Constituţia face distincţie între legi şi acte juridice de rang inferior (hotărâri adoptate de Parlament, hotărâri ale Guvernului şi decretele prezidenţiale) a căror conformitate cu Constituţia se verifică de Curtea Constituţională.

Curtea Constituţională examinează şi se pronunţă asupra conformităţii cu Constituţia şi legile a oricăror legi şi acte juridice adoptate de Parlament, respectiv a oricăror acte ale Preşedintelui şi oricăror acte juridice ale Guvernului, indiferent dacă actul juridic este/trebuie clasificat ca „strict secret”, „secret” sau „confidenţial”. 

În exercitarea controlului de constituţionalitate Curtea Constituţională verifică:

- conformitatea legilor (prevederi ale acestora) cu Constituţia;

- conformitatea legilor (prevederi ale acestora) cu Constituţia şi/sau legi constituţionale

- conformitatea actelor juridice de rang inferior legii (a. acte juridice adoptate de Parlament; b. acte ale Preşedintelui Republicii; c. acte adoptate de Guvern) cu Constituţia, legile constituţionale şi legile.



	Luxemburg
	Curtea Constituţională se pronunţă asupra conformităţii legilor cu Constituţia, cu excepţia legilor prin care se aprobă tratatele internaţionale.



	Polonia
	Controlul a priori are ca obiect legile adoptate de Parlament (înainte de promulgare) sau acordurile internaţionale (înainte de ratificare).

În cadrul controlului a posteriori, Tribunalul Constituţional se pronunţă cu privire la: conformitatea legilor şi acordurilor internaţionale cu Constituţia; conformitatea unei legi cu acordurile internaţionale ratificate şi pentru a căror ratificare a fost necesară aprobarea prin lege; conformitatea dispoziţiilor legale emise de organele centrale de stat cu Constituţia, acordurile internaţionale ratificate şi legile.


	Portugalia
	Tribunalul constituţional exercită controlul de constituţionalitate asupra următoarelor categorii de acte normative:

- legile adoptate de Adunarea Republicii, inclusiv legile-măsuri (legislaţie având formă de lege, dar conţinut de act administrativ) şi orice alte legi cu conţinut individual şi concret;

- decretele-lege (acte legislative ale Guvernului);

- actele legislative ale regiunilor autonome Madeira şi Azore;

- tratatele internaţionale şi acordurile în formă simplificată, inclusiv tratatele-contracte internaţionale;

- actele de natură regulamentară emise de: Guvern; guvernele regiunilor autonome Azore şi Madeira; organele colectivităţilor locale; anumite autorităţi administrative (guvernatorii civili din regiunile situate în partea continentală a Portugaliei); anumite entităţi non-publice, care dispun de puteri normative ce le-au fost delegate de entităţile publice;

- hotărârile Tribunalului Suprem de Justiţie, date pentru unificarea jurisprudenţei;
- normele consuetudinare (cutumiare), în măsura şi în domeniile în care sunt acceptate ca izvor de drept intern;

- normele emise de organele competente ale organizaţiilor internaţionale la care Portugalia este parte şi care sunt în vigoare în ordinea de drept portugheză (art.8-3 din Constituţie).

Nu sunt supuse controlului de constituţionalitate: actele politice (actele de guvernare); hotărârile judecătoreşti; actele administrative; actele juridice de drept privat (contractele, statutele asociaţiilor private, ale societăţilor, ale cooperativelor sau fundaţiilor).



	România
	Curtea Constituţională asigură controlul constituţionalităţii legilor, al tratatelor internaţionale, al Regulamentelor Parlamentului şi a ordonanţelor Guvernului.  
Curtea Constituţională exercită controlul de constituţionalitate al legilor organice sau ordinare înainte de promulgare sau după intrarea în vigoare, al tratatelor/altor acorduri internaţionale înainte de ratificarea acestora de Parlament, respectiv după ratificare, al Regulamentelor în vigoare ale Parlamentului, precum şi al ordonanţelor în vigoare ale Guvernului.
Controlul de constituţionalitate se poate exercita a priori (pentru legile adoptate de Parlament, înainte de promulgare, precum şi pentru tratatele/acordurile internaţionale, înainte de ratificare) sau a posteriori (pentru legile, Regulamentele parlamentare şi ordonanţele în vigoare).



	Slovenia
	Curtea Constituţională se pronunţă asupra constituţionalităţii (şi legalităţii) legilor, reglementărilor, actelor adoptate de comunităţile locale şi actelor cu caracter general emise în exercitarea puterii publice.

În cazul în care, cu prilejul examinării unei plângeri individuale constituţionale (referitoare la încălcarea drepturilor omului şi libertăţilor fundamentale prin acte individuale care emană de la un organ de stat, un organ al comunităţii locale sau alt titular al prerogativelor autorităţii publice şi prin care se dispune în legătură cu drepturile, obligaţiile sau beneficiile legale ale persoanelor fizice sau juridice), Curtea constată că actul individual atacat se întemeiază pe un regulament sau un act cu caracter general emis în exercitarea autorităţii publice, pe care îl apreciază că ar putea fi neconstituţional sau nelegal, atunci aceasta va declanşa procedura de control al constituţionalităţii/legalităţii actului în cauză.



	Spania
	În procedurile controlului abstract de constituţionalitate (atât în cadrul unui recurs, cât şi al unei chestiuni de neconstituţionalitate), Tribunalul verifică conformitatea cu Constituţia a „legilor, dispoziţiilor din regulamente sau a actelor cu putere de lege” (art.31 din Legea organică privind Tribunalul Constituţional).

La art.27.2,  Legea organică specifică tipurile de acte legislative ce pot fi declarate neconstituţionale:

a. statutele de autonomie şi celelalte legi organice;

b. alte legi, dispoziţii din regulamente şi acte de stat cu putere de lege. În cazul decretelor legislative (dispoziţii cu putere de lege adoptate de Guvern în baza delegaţii acordate de Parlament), Tribunalul îşi exercită competenţa fără a aduce atingere atributelor de control ale instanţelor judecătoreşti de drept comun;

c. tratatele internaţionale;

d. Regulamentele Camerelor legislative şi ale Parlamentului;

e. legile, actele şi prevederile regulamentare cu putere de lege adoptate de Comunităţile Autonome;

f. Regulamentele Adunărilor legislative ale Comunităţilor Autonome.

	Ungaria
	Controlul ex ante se exercită asupra:

- legilor adoptate, înainte de promulgare;
- Regulamentelor Parlamentului;
- tratatelor internaţionale.

Controlul ex post se exercită asupra:

- legilor în vigoare;
- actelor juridice de rang inferior legii (decrete ministeriale, decrete ale autorităţilor locale).

Controlul omisiunilor legislative neconstituţionale. În situaţia în care, prin omisiunea de a-şi îndeplini atribuţiile legale, legiuitorul a generat o situaţie de neconstituţionalitate, Curtea Constituţională stabileşte un termen în care organul urmează a-şi aduce la îndeplinire această sarcină.

Controlul conformităţii actelor normative cu tratatele internaţionale.

Plângerea individuală. Poate fi introdusă de orice persoană care pretinde că i-au fost vătămate drepturile fundamentale prin aplicarea unei norme legale neconstituţionale. Obiectul controlului de constituţionalitate nu îl constituie decizia prin care s-a produs direct încălcarea unui drept fundamental, ci norma juridică pe care s-a întemeiat.




Anexa 5

Aplicarea deciziilor instanţelor constituţionale 

	Stat membru
	Modalităţi de aplicare a deciziilor instanţelor constituţionale


	Austria
	▪ Potrivit Constituţiei federale, prin însăşi decizia Curţii Constituţionale, actul normativ constatat ca fiind neconstituţional este direct abrogat. Din acest motiv, deciziile Curţii Constituţionale prin care se invalidează acte normative cu caracter general se publică, după caz, în Buletinul oficial al Federaţiei/landului. Astfel, anularea dispusă prin decizia CC echivalează în rang cu norma anulată.

▪ Instanţa constituţională poate fixa, însă, un termen pentru ieşirea din vigoare a respectivului act normativ, termen a cărui durată nu poate depăşi 18 luni. Norma juridică în cauză continuă să se aplice situaţiilor create înainte de anularea acesteia (mai puţin în însăşi cauza pe care s-a întemeiat), cu excepţia cazului în care Curtea Constituţională, prin decizie, hotărăşte altfel.

Raţiunea instituirii unui termen este aceea de a permite legiuitorului/autorităţii competente să adopte un nou act normativ, care să fie conform Constituţiei. Pentru legi/regulamente se aplică procedura normală de legiferare/de emitere a unui regulament. Noua reglementare va putea fi din nou supusă controlului de constituţionalitate (la fel ca orice altă normă cu caracter general).



	Belgia
	▪ În urma declarării, de către Curtea Supremă, a neconstituţionalităţii unei legi, Camera Reprezentanţilor o poate modifica în cazul în care numai anumite părţi  din lege au fost declarate neconstituţionale sau o poate abroga, fără a exista o obligaţie prevăzută în acest sens. În orice caz, respectiva lege încetează să producă efecte juridice. Comisia parlamentară însărcinată cu urmărirea legislaţiei (înfiinţată prin Legea din 25 aprilie 2007)  analizează sistematic deciziile Curţii Constituţionale  şi are competenţa de a elabora iniţiative legislative pentru aplicarea acestora.

▪ În cazul anumitor decizii, constatarea de neconstituţionalitate nu este însoţită de anulare, însă legiuitorului i se indică faptul că trebuie identificată o soluţie, Curtea fixând (sau nu) termenul de soluţionare. În alte cazuri, Curtea anulează măsura contestată, dar menţine efectele acesteia până la o dată viitoare, pentru a permite legiuitorului să adopte o nouă reglementare prin care să fie restabilită constituţionalitatea. Dacă se constată că încălcarea Constituţiei se datorează unei lacune dintr-o normă legislativă, Curtea se limitează la a-i denunţa neconstituţionalitatea, lăsând în seama legiuitorului sarcina completării /înlocuirii normei.



	Cehia
	▪ În examinarea unei reglementări contestate, legea conferă Curţii Constituţionale 2 opţiuni: anularea reglementării legale sau respingerea cererii. Anulând normele juridice în cauză – acţionând ca „legiuitor negativ” -, Curtea Constituţională nu le poate înlocui cu alte norme.

▪ Legea privind Curtea Constituţională prevede că deciziile Curţii devin executorii la data publicării în Colecţia oficială de legi (cu excepţia cazului în care Curtea decide altfel). 

Adesea, pentru a acorda legiuitorului suficient timp pentru a adopta o nouă reglementare (care să reflecte decizia instanţei constituţionale şi să înlăture aspectele de neconstituţionalitate), Curtea Constituţională amână termenul la care deciziile îşi produc efectele. Decizia de amânare a termenului este influenţată atât de complexitatea reglementării juridice ce urmează a fi înlocuită, cât şi de complexitatea procesului legislativ. Dacă se anulează un număr semnificativ de norme juridice/legi importante, efectele deciziei pot fi amânate pe o perioadă de până la 18 luni.

▪ După anularea unei prevederi neconstituţionale, Curtea Constituţională nu deţine mijloacele legale pentru a obliga legiuitorul să adopte o nouă reglementare. Caracteristicile procesului legislativ sunt guvernate de Constituţie (art.39-52) şi detaliate prin regulile de procedură ale celor două Camere ale Parlamentului. Întrucât ambele Camere participă la procedura de anulare a unei reglementări, acestea sunt primele înştiinţate de orice anulare pronunţată de Curtea Constituţională (independent de publicarea deciziei în Colecţia oficială de legi). Parlamentul este astfel înştiinţat cu necesitatea adoptării unei noi reglementări, iar dacă efectele deciziei sunt amânate, Parlamentul este informat şi cu privire la durata amânării. Este exclusiv la latitudinea Parlamentului dacă şi când va adopta noua reglementare.



	Cipru
	În urma declarării neconstituţionalităţii unei legi de către Curtea Supremă, Camera Reprezentanţilor o poate modifica (în cazul în care anumite părţi au fost declarate neconstituţionale) sau o poate abroga, fără a exista însă o obligaţie în acest sens. În orice caz, respectiva lege încetează să producă efecte juridice.



	Danemarca
	În afară de cazurile în care este implicată linia de demarcaţie dintre expropriere şi intervenţie economică generală, cazurile de neconstituţionalitate sunt rar invocate în faţa instanţelor daneze.

Dacă un act/anumite dispoziţii ale unui act este/sunt declarate neconstituţional/neconstituţionale de către o instanţă daneză, actul sau dispoziţiile sale specifice îşi încetează obligativitatea, având efecte ex tunc. 

Instanţa de judecată nu stabileşte un termen în care Parlamentul să aducă actul sau dispoziţiile actului în acord cu Constituţie şi nici nu există o procedură specială în acest sens.



	Estonia
	▪ Deciziile Curţii Supreme sunt general obligatorii, inclusiv pentru legiuitor. Deciziile Secţiei de control constituţional intră în vigoare la data pronunţării în şedinţă publică. Curtea are dreptul de a amâna – cu până la 6 luni - data la care decizia pronunţată după efectuarea controlului de constituţionalitate asupra unui act normativ îşi produce efectele.

▪ Există 4 modalităţi de executare/conformare a legislativului cu deciziile Curţii Supreme: 

1. Conduita preventivă în raport cu pronunţarea unei decizii în cadrul controlului de constituţionalitate 

Parlamentul amendează reglementarea atacată, anterior pronunţării instanţei constituţionale.

2. Acţiuni conforme cu deciziile
În cea mai mare parte, activitatea legislativului ulterioară pronunţării unei decizii în cadrul controlului de constituţionalitate poate fi calificată drept „conformă deciziei”. 
3. Corelarea intervalului de timp alocat acţiunii de conformare cu natura complexă a problemei contestate. 

4. Considerarea deciziei instanţei constituţionale numai în privinţa aspectelor de substanţă sau formale.
- Uneori, legislativul amendează o lege, punând-o în acord cu Constituţia, dar nu intervine asupra dispoziţiilor legale la care se referă decizia de neconstituţionalitate. De exemplu, prin decizia Secţiei de control constituţional a Curţii Supreme nr.3-4-1-20-07 din 9 aprilie 2008, au fost declarate neconstituţionale unele prevederi ale Codului de procedură civilă, fiind anulate în măsura în care nu permit exercitarea cării de atac împotriva hotărârii de respingere a cererii de înfiinţare de măsuri asiguratorii şi virarea cauţiunii plătite către bugetul de stat. Legiuitorul nu a modificat dispoziţiile declarate neconstituţionale, însă a amendat o altă prevedere din Cod conform căreia cauţiunea la introducerea unei cereri de înfiinţare a sechestrului asigurator nu mai trebuie plătită. Astfel, legiuitorul a eliminate practice impedimentul în calea exercitării căii de atac. Prin urmare, acţiunea legislativului poate fi totuşi privită drept conformare cu decizia Curţii.
- Parlamentul poate face trimitere formală la o decizie a Curţii Supreme, fără ca starea de neconstituţionalitate să fi fost eliminată, caz în care nu se poate considera că decizia Curţii a fost respectată ca atare.



	Franţa
	▪ În cadrul controlului a priori:

În baza art.10 din Constituţie, Preşedintele Republicii poate solicita Parlamentului, înainte de împlinirea termenului de 15 zile pentru promulgare, să repună în dezbatere o lege/anumite dispoziţii ale acesteia. Reexaminarea nu poate fi respinsă de Parlament şi poate servi pentru a corecta problema de neconstituţionalitate constatată de Consiliul Constituţional.

▪ În cadrul controlului a posteriori:
Nu există o procedură specială, însă Consiliul Constituţional poate amâna efectul deciziei sale pentru a da Parlamentului posibilitatea de a interveni, din proprie iniţiativă, în acest interval pentru corectarea problemei de constituţionalitate constatate.

De la 1 martie 2010, în cadrul procedurii chestiunii prealabile de constituţionalitate, Consiliul Constituţional „stabileşte condiţiile şi limitele în care pot fi contestate efectele produse de o anumită dispoziţie” (conform art.62 din Constituţie, modificat prin Legea constituţională din 23 iulie 2008).

Consiliul a avut deja prilejul să stabilească o dată ulterioară de la care norma să fie abrogată, astfel încât Parlamentul să poată interveni pentru remedierea stării de neconstituţionalitate, fără a se crea un vid juridic.



	Irlanda
	▪ Legea declarată neconstituţională încetează să producă efecte juridice din momentul pronunţării deciziei Curţii Supreme.  

▪ În cadrul controlului a priori, când Curtea Supremă decide că un proiect de lege adoptat contravine Constituţiei, legea nu poate fi promulgată de Preşedinte. Proiectul de lege declarat neconstituţional nu este retrimis legiuitorului pentru modificare, ci, mai curând, constatarea pune capăt procesului legislativ în privinţa proiectului în cauză. 

Art. 15.4 din Constituţie interzice promulgarea unei legi declarate neconstituţională: „Parlamentul naţional nu va adopta nicio lege care ar fi în orice privinţă contrară prezentei Constituţii sau oricărei dispoziţii ale acesteia. 

Orice lege adoptată de Parlament care este, în orice privinţă, contrară prezentei Constituţii sau oricărei dispoziţii ale acesteia, va fi nulă, dar exclusiv în limitele acestei contrarietăţi.”


	Italia
	▪ Efectele deciziilor Curţii Constituţionale pot diferi după cum Curtea declară neconstituţionalitatea unei prevederi/unui act sau neagă fundamentul materiei supuse controlului.

▪ Deciziile de respingere a sesizării (indiferent dacă sunt date pe fond sau în chestiuni procedurale), lasă neatins actul contestat, aşa încât nu este nevoie de o intervenţie a legiuitorului – cel puţin în principiu. Însă, nu de puţine ori, stabilind constituţionalitatea uneia sau mai multor dispoziţii, Curtea Constituţională subliniază şi oportunitatea/necesitatea ca legiuitorul să intervină pentru a pune de acord în mod corespunzător respectivele norme cu cadrul constituţional/evoluţia socială. Astfel de afirmaţii ale Curţii echivalează cu adevărate „admonestări”, care pot escalada într-o „ameninţare” că, în situaţia în care acele dispoziţii ar fi din nou supuse examenului Curţii, aceasta le va declara neconstituţionale. Prin urmare,  aceste decizii de respingere reclamă intervenţia Parlamentului, cât mai repede cu putinţă.

▪ Intervenţia Parlamentului poate fi invocată în cazul unor decizii de neconstituţionalitate. Când Curtea declară neconstituţionale anumite dispoziţii sau acte, acestea sunt eliminate din sistemul juridic. Apare astfel o lacună legislativă, completată, de obicei, de organele judecătoreşti, prin interpretare; judecătorul trebuie să descopere în alte legi/principii generale ale sistemului juridic, norma corectă aplicabilă situaţiilor anterior reglementate de dispoziţiile declarate neconstituţionale. Este posibil ca o astfel de interpretare să nu înlocuiască vidul legislativ creat, legiuitorul fiind chemat să ofere o soluţie. 

▪ În anumite situaţii, Curtea Constituţională apelează la tehnici prin care, declarând  neconstituţionalitatea unei norme, solicită în mod expres acţiunea legiuitorului. Acest lucru se petrece în cazul în care una sau mai multe dispoziţii declarate neconstituţionale necesită obligatoriu înlocuirea. Prin decizia de neconstituţionalitate, Curtea stabileşte un principiu, chemând totodată legiuitorul să-i asigure concretizarea (este cazul aşa-numitelor decizii „care adaugă principii”).



	Letonia
	▪ De regulă, Parlamentul/Guvernul pun în aplicare deciziile pronunţate de Curtea Constituţională. Adesea, legiuitorul elimină aspectele de neconstituţionalitate (prin modificarea normei criticate) anterior pronunţării unei decizii de către Curtea Constituţională.

▪ Nu există o procedură legală specială pentru executarea deciziilor Curţii Constituţionale. Modalitatea şi procedura de executare a deciziilor depind de ceea ce se ordonă prin dispozitiv şi de circumstanţele cauzei.

▪ În ce priveşte termenul de executare a deciziilor pronunţate, se pot distinge două situaţii:

a. Curtea Constituţională declară nulitatea normei/actului contestat, fără a stabili un termen de rezolvare.  Legiuitorul trebuie să acţioneze în funcţie de situaţia particulară, fiind rare cazurile în care nu pune decizia în aplicare cât mai curând posibil.

b. Curtea Constituţională declară nulitatea normei/actului contestat cu începere de la o anumită dată viitoare. Curtea poate stabili o dată ulterioară de la care normele atacate, constatate a fi neconstituţionale, îşi pierd forţa juridică (art.32.3 din Legea privind Curtea Constituţională). De regulă, Curtea acordă legiuitorului răgazul necesar pentru rezolvare, în cazul în care abrogarea imediată a normei contestate ar conduce la o situaţie mai gravă/inadmisibilă. În general acest termen este de 6 luni. 



	Lituania
	▪ Potrivit art.107.1 din Constituţie, o lege (sau prevederi ale acesteia) nu mai poate fi aplicată de la data publicării oficiale a deciziei Curţii Constituţionale prin care s-a constatat că respectiva lege se află în conflict cu Constituţia. Potrivit art.72 din Legea privind Curtea Constituţională, toate instituţiile de stat, precum şi funcţionarii publici sunt obligaţi să revoce actele juridice de rang inferior sau dispoziţiile acestora, dacă acestea se întemeiază pe actul declarat neconstituţional.

▪ Constituţia şi Legea privind Curtea Constituţională nu conţin prevederi care să stabilească termene pentru eliminarea viciilor de neconstituţionalitate a actelor juridice. De la data publicării deciziei Curţii Constituţionale privind neconstituţionalitatea unui act juridic, actul în cauză nu mai poate fi aplicat, iar pentru organul legislativ ia naştere obligaţia abrogării (totale/parţiale) a actului neconstituţional şi a modificării acestuia, pentru asigurarea conformităţii cu Constituţia.  

▪ Statutul Parlamentului cuprinde prevederi referitoare la procedura aplicării deciziei Curţii Constituţionale prin care un act juridic este declarat a fi contrar Constituţiei, precum şi la termenele concrete de eliminare a neconstituţionalităţii. Unul din vicepreşedinţii Parlamentului este desemnat ca responsabil cu procedura în cadrul Parlamentului. Art.1812 din Statutul Parlamentului prevede că, în termen de o lună de la primirea deciziei Curţii Constituţionale, Departamentul legislativ are obligaţia de a prezenta Comisiei juridice propuneri privind punerea în aplicare a acesteia. În termen de cel mult 2 luni de la primirea deciziei de către Parlament, Comisia juridică trebuie să analizeze decizia şi propunerile prezentate de Departamentul legislativ. În maximum 4 luni, Comisia trebuie să elaboreze şi să prezinte Parlamentului, pentru examinare, proiectul de modificare a legii/oricărui alt act adoptat de Parlament, declarat ca fiind neconstituţional. În cazul unui proiect complex, Biroul permanent al Parlamentului poate prelungi termenul de depunere, care nu poate depăşi, însă, 12 luni. Proiectele de modificare a legilor neconstituţionale, elaborate în vederea aplicării deciziilor Curţii Constituţionale, sunt supuse dezbaterii şi adoptării în Parlament, în procedura generală de legiferare.



	Luxemburg
	Nici Constituţia, nici legea nu prevăd obligaţia legiuitorului de a elimina prevederile legii declarate neconstituţionale de către Curtea Constituţională. Însă prevederile în cauză nu mai sunt aplicate de instanţele judecătoreşti.

Nu există nici termene şi nici o procedură specială de modificare a legii în cazul în care una sau mai multe prevederi legale au fost declarate neconstituţionale.



	Malta
	Parlamentul ia măsurile necesare pentru abrogarea/modificarea textului de lege declarat neconstituţional. Nici Constituţia, nici Legea privind Curtea Constituţională nu stabilesc un termen limită pentru adoptarea acestor măsuri.

O copie a deciziei Curţii Constituţionale prin care se declară neconstituţionalitatea unei legi/unei părţi din lege,  este trimisă, de grefierul Curţii, Secretarului Camerei Reprezentanţilor, care o înscrie pe ordinea de zi a legislativului.

	Polonia
	▪ În principiu, decizia Tribunalului prin care se constată neconstituţionalitatea/nelegalitatea unui act normativ echivalează cu eliminarea automată a actului din ordinea juridică. Cu toate acestea, este posibil ca abrogarea, de către Tribunal, a reglementării neconforme să se dovedească insuficientă pentru restabilirea coerenţei şi eficacităţii sistemului de drept. De aceea, legiuitorul trebuie să adopte un nou act normativ sau să modifice actele în cauză aflate deja în vigoare.

Nu există dispoziţii constituţionale/legale care să prevadă o procedură specială sau un termen pentru adoptarea unor astfel de măsuri legislative.

▪ O procedură specială în materie este reglementată de Regulamentul Senatului. Astfel, deciziile Tribunalului sunt aduse la cunoştinţa Comisiei legislative a Senatului de către mareşalul Senatului. Comisia analizează necesitatea unor măsuri legislative şi  propune mareşalului Senatului măsuri legislative corespunzătoare. În funcţie de propunerea formulată, Senatul poate înainta Camerei Deputaţilor o iniţiativă legislativă, pe care aceasta o poate adopta sau respinge.

▪ Tribunalul Constituţional nu deţine instrumente legale prin care să poată impune legiuitorului adoptarea de măsuri legislative. Tribunalul poate doar amâna data la care prevederea constatată ca fiind neconstituţională (nelegală) îşi pierde valabilitatea, acordând legiuitorului un răgaz pentru introducerea modificărilor. În cazul unei legi, perioada de decalare nu poate depăşi 18 luni de la data publicării deciziei, iar în cazul altor tipuri de acte normative, perioada este de cel mult 12 luni.



	România
	▪ Potrivit art.147.4 din Constituţie, deciziile Curţii Constituţionale se publică în Monitorul Oficial, iar de la data publicării sunt definitive şi general obligatorii, având putere numai pentru viitor. 

Sub aspectul efectelor deciziilor şi a obligaţiilor ce revin autorităţii legiuitoare (legiuitorul primar – Parlamentul sau cel delegat – Guvernul), acelaşi articol constituţional distinge după natura atribuţiei în exercitarea căreia s-a pronunţat decizia de constatare a neconstituţionalităţii. Constituţia nu prevede termene în care Parlamentul trebuie să elimine viciile de neconstituţionalitate constatate de Curte.

▪ În cazul constatării neconstituţionalităţii legilor înainte de promulgare, Parlamentul este obligat să reexamineze dispoziţiile respective pentru punerea de acord cu decizia Curţii Constituţionale (art.146.a din Constituţie).

Legea nr.47/1992 stabileşte obligaţia Curţii de a comunica decizia prin care s-a constatat neconstituţionalitatea legii Preşedinţilor celor două Camere ale Parlamentului şi Primului-ministru, în scopul deschiderii procedurii de reexaminare a legii (conform dispoziţiilor art.147.2 din Constituţie, ale art.20.3 din Legea nr.47/1992, precum şi a dispoziţiilor în materie din Regulamentele celor două Camere).

▪ Regulamentul Camerei Deputaţilor conţine reguli şi termene în ce priveşte procedura de urmat în cazul constatării de către Curte a neconstituţionalităţii unor dispoziţii legale (atât în control a priori cât şi a posteriori). Astfel, potrivit art.134, în cazurile de neconstituţionalitate a legilor constatate înainte de promulgare şi în situaţia în care Camera Deputaţilor a fost prima Cameră sesizată, Biroul permanent, în prima şedinţă de după publicarea deciziei Curţii Constituţionale în Monitorul Oficial, sesizează Comisia juridică, de disciplină şi imunităţi şi comisia permanentă sesizată în fond cu proiectul de lege/propunerea legislativă, în vederea reexaminării prevederilor declarate neconstituţionale. Aceiaşi procedură se aplică şi în cazul în care prevederile respective sunt trimise la Senat, în calitate de primă Cameră sesizată. Termenul fixat de Biroul permanent pentru întocmirea raportului de către comisiile menţionate nu poate fi mai mare de 15 zile; raportul se înscrie cu prioritate pe ordinea de zi şi se adoptă cu majoritatea cerută de caracterul ordinar sau organic al iniţiativei legislative supuse reexaminării. 

▪ În cazul constatării neconstituţionalităţii unui tratat sau acord internaţional în temeiul art.146.b din Constituţie (control a priori), acesta nu poate fi ratificat. 

În ce priveşte decizia pronunţată în control a posteriori (art.146.d din Constituţie), Legea nr.590/2003 privind tratatele stabileşte, la art.40.4 că în cazul în care Curtea Constituţională decide că dispoziţiile unui tratat aflat în vigoare pentru România sunt neconstituţionale, Ministerul Afacerilor Externe, împreună cu ministerul/instituţia în competenţele căruia/căreia se află domeniul principal reglementat prin tratat va face demersuri, în termen de 30 de zile, pentru iniţierea procedurilor necesare în vederea renegocierii tratatului sau încetării valabilităţii acestuia pentru partea română ori, după caz, în vederea revizuirii Constituţiei.

▪ În cazul controlului a posteriori (art.146.d din Constituţie), dispoziţiile din legile şi ordonanţele în vigoare, precum şi cele din regulamente, constatate ca fiind neconstituţionale, îşi încetează efectele juridice în termen de 45 de zile de la publicarea deciziei Curţii Constituţionale dacă, în acest interval, Parlamentul/Guvernul nu pune de acord prevederile neconstituţionale cu dispoziţiile Constituţiei. Pe durata acestui termen, dispoziţiile constatate ca fiind neconstituţionale sunt suspendate de drept.

Decizia pronunţată de Curte referitoare la neconstituţionalitatea unor dispoziţii din Regulamentele Parlamentului se comunică acelei Camere al cărei regulament a fost dezbătut, pentru ca aceasta să procedeze la reexaminarea şi modificarea corespunzătoare, în termen de 45 de zile, a dispoziţiilor în cauză. 

Deciziile prin care Curtea a constatat neconstituţionalitatea unei legi, ordonanţe sau dispoziţii dintr-o lege/ordonanţă în vigoare se comunică celor două Camere ale Parlamentului, Guvernului precum şi – pentru informare – autorităţilor publice implicate. Singura sancţiune pentru nerespectarea termenului de 45 de zile este aceea că, la expirarea acestuia, textul constatat ca fiind neconstituţional îşi încetează efectele juridice. Din acest punct de vedere, efectul deciziei Curţii Constituţionale este similar unei abrogări.

▪ Potrivit art.1342 din Regulamentul Camerei Deputaţilor, în cazurile de neconstituţionalitate constatate potrivit art.147, alin.1 din Constituţie (neconstituţionalitatea dispoziţiilor din legile/ordonanţele în vigoare, precum şi a dispoziţiilor din Regulamente, care, potrivit textului constituţional menţionat, îşi încetează efectele juridice în 45 de zile de la publicarea deciziei Curţii Constituţionale, termen pe durata căruia sunt suspendate de drept) şi în cazul în care Camera Deputaţilor a fost prima Cameră sesizată, Biroul permanent al Camerei sesizează Comisia juridică, de disciplină şi imunităţi şi comisia în al cărei domeniu de activitate se încadrează respectivul act normativ, în vederea reexaminării textelor şi punerii lor în acord cu prevederile Constituţiei. Textele revizuite se constituie într-o iniţiativă legislativă care se distribuie deputaţilor; după expirarea unui termen de 7 zile, în interiorul căruia se pot depune amendamente, cele două comisii elaborează, în termen de 5 zile, un raport asupra iniţiativei legislative, care se supune dezbaterii şi adoptării plenului Camerei Deputaţilor. Iniţiativa legislativă se adoptă cu majoritatea cerută de caracterul actului normativ în cauză şi se trimite Senatului.



	Slovacia
	▪ În cazul în care printr-o decizie a Curţii Constituţionale se constată existenţa unei neconformităţi cu normele juridice de rang superior, reglementările sau dispoziţiile în cauză îşi încetează efectele juridice (art.125.3 din Constituţie). 

▪ În termen de 6 luni de la publicarea deciziei instanţei constituţionale, organele emitente au obligaţia de a le pune în acord cu Constituţia, cu legile constituţionale sau cu tratatele internaţionale ratificate şi promulgate în modalitatea prevăzută de lege şi, în cazurile prevăzute de Constituţie, şi cu legile, reglementările Guvernului şi reglementările cu caracter general obligatoriu emise de ministere/alte organe ale administraţiei centrale de stat. 

În caz contrar, reglementările/dispoziţiile declarate neconforme îşi încetează efectele juridice la împlinirea termenului de 6 luni de la data publicării deciziei.



	Slovenia
	▪ Decizia prin care Curtea Constituţională constată că o anumită lege/prevedere legală este neconformă cu Constituţia are ca efect abrogarea legii/prevederii în cauză. Abrogarea produce efecte din ziua următoare datei publicării deciziei sau la expirarea perioadei stabilite de Curtea Constituţională. 

În astfel de cazuri, Adunarea Naţională nu este ţinută de un anumit termen pentru adoptarea unei legi de înlocuire, dar trebuie să modifice prevederile abrogate, întrucât, de regulă, abrogarea conduce la apariţia unei lacune legislative. Prevalându-se de opţiunea reglementată de art.40.2 din Legea privind Curtea Constituţională, în vederea remedierii temporare a acestei lacune, Curtea Constituţională poate stabili modul de punere în aplicare a deciziei, care să fie utilizat până la adoptarea noilor reglementări legale.

▪ În situaţia în care Curtea Constituţională constată că o lege/o reglementare sau act general emis în vedere exercitării autorităţii publice este neconstituţional sau ilegal (întrucât nu reglementează o anumită problemă pe care ar trebui să o reglementeze sau o reglementează de o manieră care nu permite anularea/abrogarea), conform art.48 din Legea privind Curtea Constituţională,  aceasta adoptă o decizie declarativă.

Legiuitorul/autoritatea emitentă trebuie să elimine aspectele de neconstituţionalitate/nelegalitate în termenul stabilit de Curtea Constituţională, în funcţie de circumstanţele cazului în speţă. De regulă, termenul stabilit de instanţa constituţională este de 6 luni sau 1 an.

Şi în astfel de cazuri, Curtea poate stabili modalitatea de executare a deciziei sale.

▪ Conform art.142 din Regulament, Adunarea Naţională poate adopta - în procedură legislativă simplificată - amendamente la legea în legătură cu care se desfăşoară o procedură în faţa Curţii Constituţionale/asupra căreia Curtea s-a pronunţat prin decizie. 

Procedura legislativă presupune 3 lecturi; în procedura simplificată, a doua şi a treia lectură au loc însă, în cadrul aceleiaşi şedinţe. O caracteristică specială a procedurii simplificate constă faptul că dezbaterea generală asupra proiectului de lege nu mai are loc. Amendamentele pot fi depuse direct în şedinţă, până la începerea celei de-a 3-a lecturi a proiectului de lege.



	Spania
	▪ În general, prin decizia de constatare a neconstituţionalităţii unei legi se declară nulitatea prevederilor contrare Constituţiei (art.39.1 din Legea organică privind Tribunalul Constituţional). Declaraţia de nulitate are putere de lucru judecat şi produce efecte generale de la data publicării în Monitorul Oficial. Toate deciziile Tribunalului Constituţional se publică în Monitorul Oficial (art.164.1 din Constituţie), în termen de 30 de zile de la data pronunţării (art.86.2 din Legea organică privind Tribunalul Constituţional).

În consecinţă, în cazul în care Tribunalul îşi exercită funcţia de „legiuitor negativ”, modificarea legii declarate neconstituţională nu este necesară; articolele sau părţile din articol neconstituţionale sunt nule prin efectul direct al deciziei Tribunalului Constituţional.

▪ În cazurile în care neconstituţionalitatea legii nu poate fi remediată prin simpla anulare sau când neconstituţionalitatea vizează interpretarea dată de organele judecătoreşti (şi nu textul legii), decizia se limitează la declararea neconstituţionalităţii legii. Acest lucru implică două consecinţe: 1. legea nu poate fi aplicată, în cuprinsul său literal, de către organele judecătoreşti; 2. legea trebuie revizuită de legiuitor pentru a o pune de acord cu Constituţia. Nu există termene legale care să reglementeze termenul de care dispune legiuitorul pentru modificarea legii declarate neconstituţională.

Tribunalul Constituţional poate constata că o lege conformă cu Constituţia este interpretată de către instanţele judecătoreşti în termeni care încalcă un drept fundamental. Decizia instanţei constituţionale dă expresie interpretării legii, cea interzisă din punct de vedere constituţional sau, dimpotrivă, cea corectă; pe baza acestor premise, Curtea adoptă măsurile de reparare a dreptului încălcat.  Interpretarea legii declarată de Tribunal ca fiind conformă cu Constituţia este obligatorie pentru toate puterile publice, în special pentru toate organele judiciare.



	Ungaria
	▪ Dacă obiectul controlului de constituţionalitate ex ante l-a constituit o lege adoptată, dar neintrată în vigoare, Preşedintele Republicii nu poate promulga legea înainte ca Parlamentul să elimine aspectele de neconstituţionalitate (art.35.2 din Legea privind Curtea Constituţională).

▪  În cazul în care, în cadrul controlului ex post, Curtea  Constituţională constată neconstituţionalitatea unei legi/unui act al administraţiei de stat, aceasta le anulează în tot sau în parte (art.40 din Legea privind Curtea Constituţională). Nici o altă procedură nu mai este necesară, actul anulat nemaiputând fi aplicat de la data publicării deciziei în Jurnalul Oficial (art.43.1 din Legea privind Curtea Constituţională).
Curtea are competenţa de a stabili un termen în care legea declarată neconstituţională să-şi înceteze efectele sau aplicabilitatea într-un caz particular, justificat de interese ce ţin de securitatea juridică sau de un interes deosebit de important al autorului sesizării (art.43.4).

▪ Dacă, din oficiu sau pe baza unei sesizări, Curtea Constituţională stabileşte că organul legislativ nu şi-a îndeplinit atribuţiile potrivit competenţei, ceea ce a condus la apariţia unei stări de neconstituţionalitate, aceasta dispune ca legiuitorul să-şi îndeplinească sarcina, stabilind, în acest sens, şi un termen (omisiune neconstituţională din partea legiuitorului).


� Curtea Supremă este tribunalul de ultimă instanţă cu competenţe în controlul de constituţionalitate. 


� Organ al Camerei Deputaţilor, format din Mareşalul şi vicemareşalii Camerei.


� Cameră parlamentară aleasă prin vot direct, în sistem proporţional.


� Camera parlamentară desemnată indirect şi care reprezintă landurile din Austria.


� În conformitate cu Legea din 1964 privind administrarea justiţiei, Curtea Supremă exercită atribuţiile şi competenţele Curţii Constituţionale. 





� Controlul a priori se exercită de către Consiliul de Stat, însă avizul acestuia nu este obligatoriu pentru legiuitor.


� Decizii prin care se constată neconstituţionalitatea unei norme/act normativ, cu efectul invalidării sau abrogării, decizii prin care se constată lacune legislative sau decizii prin care se constată neconstituţionalitatea unei anume interpretări a legii.


� � HYPERLINK "http://www.vfgh.gv.at/cms/vfgh-site/english/downloads/englishvfgg.pdf" ��http://www.vfgh.gv.at/cms/vfgh-site/english/downloads/englishvfgg.pdf�                                                                                                             


� 6 judecători aparţin Comunităţii lingvistice francofone şi 6 judecători Comunităţii lingvistice flamande.


� http://www.const-court.be/


� Cf. art.7 aceste cazuri sunt:


- Judecătorul poate demisiona, înaintând cererea de demisie Preşedintelui Republicii. Acesta doar ia la cunoştinţă demisia, fără a dispune alte măsuri suplimentare. Mandatul de judecător încetează în ziua următoare celei în care Preşedintele a fost informat cu privire la demisia judecătorului.


- La expirarea termenului pentru care a fost numit (10 ani).


- La data la care judecătorul a încetat să fie eligibil pentru Senat (pierde cetăţenia cehă sau a fost decăzut din drepturile electorale active – dreptul de a alege).


- La data intrării în vigoare a hotărârii de condamnare a judecătorului pentru săvârşirea unei infracţiuni cu intenţie.


- La data pronunţării Curţii Constituţionale cu privire la încetarea mandatului de judecător. Numai plenul Curţii poate decide încetarea mandatului unui judecător, după desfăşurarea unei proceduri disciplinare. În cadrul anchetei disciplinare se cercetează dacă, prin conduita sa, judecătorul se dovedeşte incompatibil cu misiunea Curţii Constituţionale şi cu statutul de judecător. Încetarea mandatului se hotărăşte cu acordul a minimum 9 judecători (din  minimum 12 judecători prezenţi).


� http://www.concourt.cz/view/const_court_act


� Conform art.99 din Legea privind organizarea judiciară, judecătorii pot fi eliberaţi din funcţie în următoarele cazuri: la cerere; la împlinirea vârstei de 68 de ani; dacă, în termen de 3 ani de la numire, se dovedesc necorespunzători pentru exercitarea funcţiei; din motive de sănătate; dacă instanţa se desfiinţează/îşi reduce numărul de judecători; dacă după încheierea activităţii la Curtea Supremă, la Ministerul Justiţiei sau la o instanţă judiciară internaţională, judecătorul nu poate reveni în funcţia de judecător avută anterior şi nu doreşte transferul la o altă instanţă; în cazul comiterii unor fapte care, potrivit, legii, exclud numirea în funcţia de judecător.


� http://www.legaltext.ee/en/andmebaas/ava.asp?m=022


� http://www.legifrance.gouv.fr/affichTexte.do?cidTexte=JORFTEXT000000705065&dateTexte=vig&fastPos=1&fastReqId=1160577687&oldaction


� Dacă în decurs de 3 luni de la expirarea mandatului sau de la retragerea anticipată a unui judecător, succesorul acestuia nu a fost ales potrivit regulilor stabilite, Curţii Constituţionale Federale i se solicită să propună candidaţi. În acest caz, plenul Curţii (respectiv toţi judecătorii) înaintează o listă cu câte 3 candidaţi pentru fiecare post de judecător ce urmează a fi ales. Alegerea revine tot în seama organelor mai sus amintite; acestea pot decide să aleagă o altă persoană decât cea propusă de Curte.





� http://www.iuscomp.org/gla/statutes/BVerfGG.htm


� La încheierea mandatului, judecătorilor constituţionali li se decernează titlul de “judecător emerit”, care le conferă unele beneficii pe toată durata vieţii.


� “Judecătorii Curţii Constituţionale pot fi revocaţi sau suspendaţi din funcţie numai prin decizia Curţii, pentru motive de incapacitate fizică sau civilă ori pentru grave deficienţe în îndeplinirea atribuţiilor.” (art.3 din Legea constituţională nr.1/1948)


“Judecătorii Curţii Constituţionale pot fi revocaţi sau suspendaţi doar în baza unei decizii a Curţii, adoptată cu o majoritate de 2/3 din numărul judecătorilor care participă la şedinţa convocată în acest sens.” (art.7 din Legea constituţională nr.1/1953)


� Potrivit art.10 şi 34 din Legea privind Curtea Constituţională:


1. În cazul în care un judecător al Curţii Constituţionale este incapabil să-şi continue activitatea din cauza stării de sănătate, acesta este eliberat din funcţie prin decizia Curţii Constituţionale, adoptată cu votul majorităţii membrilor Curţii.


2. Judecătorii Curţii Constituţionale îşi pierd mandatul dacă sunt condamnaţi pentru o faptă penală, iar sentinţa este executorie.


3. În cazul în care un judecător al Curţii Constituţionale a încălcat restricţiile stabilite de lege (restricţii cu privire la dobândirea de venituri, cumulul de funcţii, precum şi alte restricţii), a permis săvârşirea unei fapte dezonorante, incompatibilă cu statutul de judecător sau când în mod repetat nu şi-a îndeplinit îndatoririle oficiale, fiind sancţionat disciplinar, respectivul judecător poate fi revocat din funcţie prin decizia Curţii Constituţionale. Pentru a decide în acest sens este necesar votul majorităţii membrilor Curţii.





� http://www.satv.tiesa.gov.lv/?lang=2&mid=9


� http://www.lrkt.lt/Documents3_e.html


� http://www.legilux.public.lu/leg/textescoordonnes/compilation/recueil_lois_speciales/ORGANISATION.pdf


� Organ al Camerei Deputaţilor, format din Mareşalul şi vicemareşalii Camerei.


� http://www.trybunal.gov.pl/eng/index.htm


� http://www.tribunalconstitucional.pt/tc/en/tclaw.html


� Preşedintele Republicii Slovacia poate revoca un judecător al Curţii Constituţionale:


a. pe baza unei hotărâri judecătoreşti definitive de condamnare pentru o infracţiune săvârşită cu intenţie sau, dacă a fost condamnat, iar instanţa de judecată nu a decis suspendarea condiţionată a executării pedepsei privative de liberate;


b. pe baza unei hotărâri disciplinare a Curţii Constituţionale, pentru conduită incompatibilă cu funcţia de judecător al Curţii Constituţionale;


c. în cazul în care Curtea Constituţională a comunicat că judecătorul nu a mai participat la lucrările Curţii de peste 1 an;


d. judecătorul în cauză nu mai este eligibil pentru Consiliul Naţional al Republicii.


� http://www.concourt.sk/en/Act_38_1993/a_38_1993.pdf


� http://www.us-rs.si/en/about-the-court/legal-basis/statutes/


� http://www.tribunalconstitucional.es/en/tribunal/normasreguladoras/Pages/NormasReguladoras.aspx


� Conform art.142 din Constituţie, componenţa, competenţa şi funcţionarea Curţii Constituţionale se stabilesc prin lege specială. Legea specială, uneori calificată drept “cvasi-constituţională”, impune condiţii stricte de cvorum şi de majoritate necesară pentru adoptare.

